UNTUK MELIHAT LEBIH RAMAI PEMIMPIN RASUAH DIPENJARAKAN, RAKYAT MESTI SENTIASA BERANI MENUKAR KERAJAAN

Hampir semua daripada kita pada umumnya benci kepada rasuah, terutama yang dilakukan oleh pemimpin yang memegang kuasa.
Rasuah oleh pemimpin yang berkuasa bermakna mereka mencuri sebahagian daripada peruntukan kerajaan yang sepatutnya dibelanjakan untuk kepentingan rakyat miskin.
Orang mencuri setin sadin pun kita benci, apa lagi kepada pemimpin yang mencuri berguni-guni wang kerajaan untuk dimasukkan ke poket sendiri.
Disebabkan adanya rasuah, semua yang dirancang untuk kepentingan rakyat akan menjadi tidak berkualiti atau kerajaan terpaksa mengeluarkan perbelanjaan tambahan daripada peruntukan asal.
Kalau bangunan, jambatan atau projek solar untuk sekolah yang ingin dilaksanakan, rasuah memungkinkan ia terbengkalai atau tidak mampu disiapkan.
Akhirnya, lebih banyak dana kerajaan dikeluarkan hanya untuk membuncitkan perut pemimpin yang makan rasuah, malah lagi banyak projek dilaksanakan lagi buncit perut mereka, sedangkan rakyat terus miskin serta sengsara.
Sebab itu, dalam minggu-minggu kebelakangan ini di mana Najib Razak dipenjarakan, Rosmah Mansor didapati bersalah, Bung Mokhtar Radin dan isteri diarah membela diri, disertai dengan beberapa pemimpin lain seperti Zahid Hamidi dan Azeez Rahim yang sedang dibicarakan, rakyat secara puratanya amat gembira dengan perkembangan tersebut.
Sebenarnya semua ini adalah hasil daripada berjayanya PH menjadi kerajaan selama 22 bulan sebelum ini.
Tanpa pertukaran kerajaan dan tanpa PH menjadi kerajaan atau dalam erti kata lain jika BN masih berkuasa dan tidak dikalahkan pada PRU 2018 lalu, sudah pasti apa yang terjadi hari ini kekal terperap sebagai kotoran yang disembunyikan bawah permaidani.
Itu baru 22 bulan PH berkuasa, bayangkan jika sampai habis penggal atau beberapa penggal?
Tidak mustahil penuh dalam media arus perdana dengan berita rasuah mereka yang bergelar pemimpin belaka!
Begitu pun, dalam hal yang menimpa Najib, Rosmah dan Bung Mokhtar itu, tidak kurang ramai yang memberi penghargaan kepada Perdana Menteri, Ismail Sabri Yaakob kerana dilihat kekal tabah dan cekal dengan pendirian tidak campurtangan dalam urusan mahkamah, biar pun didesak siang dan malam untuk berbuat demikian.
Pendirian beliau tidak mahu campurtangan telah memberi harapan dan keyakinan kepada rakyat untuk melihat negara ini dapat diselamatkan.
Harapan rakyat seterusnya ialah lebih ramai lagi pemimpin yang terkait dengan rasuah, terutama yang sedang dibicarakan sekarang, akan turut menerima hukuman masing-masing setelah kesalahan mereka berjaya dibuktikan.
Tidak dinafikan sebenarnya, bersama kuasa dalam tangan dan menjadi kerajaan, perkara paling mudah mengalpakan seseorang pemimpin ialah rasuah.
Godaan rasuah dan kemewahan wang ringgit begitu mudah menjadikan pemimpin yang ada kuasa untuk lupa kepada amanah dan juga kepada Tuhan.
Dalam hal ini, rakyat sebenarnya ada tanggungjawab tersendiri dalam membendung amalan rasuah dan mengajar pemimpin yang terpalit dengan perbuatan terkutuk itu.
Pilihanraya setiap lima tahun sekali adalah wadah paling terbaik, bukan saja untuk memantau kerajaan dan pemimpin yang rasuah, malah untuk menghantar mereka ke penjara.
Dalam hal ini, rakyat tidak harus takut menjatuhkan kerajaan jika didapati atau disedari amalan rasuah begitu berleluasa di dalamnya.
Sebagaimana telah terbukti melalui PH berkuasa selama 22 bulan dapat menghantar bekas Perdana Menteri ke penjara dan isterinya pun mungkin bakal ikut sama, perkara itu tidak seharusnya terhenti setakat ini saja.
Sebaliknya, iltizam menukar kerajaan dan harus menjadi pegangan yang berterusan dalam diri setiap rakyat bila tiba waktu pengundian.
Tidak kira apa jenis kerajaan sekali pun, ia tidak menjamin mereka benar-benar bebas daripada amalan rasuah dan sepanjang lima tahun mereka berkuasa, kita semua harus memantau dan memerhatikan sepanjang masa.
Jika tiada rasuah, bolehlah terus disokong dan diundi lagi untuk jadi kerajaan, tetapi kalau amalan rasuah berluasa, pastikan undi kita adalah untuk mereka berpindah kediaman ke penjara.
Kalau kerajaan baru pun kemudiannya didapati bejat dan rasuah juga, rakyat sekali lagi mesti menjatuhkan mereka.
Tidak mengapa kerajaan dijatuhkan berkali-kali dan penjara penuh dengan pemimpin, yang penting nasib rakyat dapat diselamatkan pada kesudahannya nanti. –
ShahbudinHusin 03/09/2022.

4.5

11

votes
Article Rating
Kongsikan artikel ini


TIADA RAKYAT MARAH PM, TIADA SEBAB JUGA RAKYAT NAK SALAHKAN PH

UMNO tidak mahu rakyat marah kepada Perdana Menteri, Ismail Sabri Yaakob berhubung keputusan Mahkamah Persekutuan mengekalkan sabitan hukuman penjara 12 tahun dan denda RM210 juta kepada Najib Razak dalam kes rasuah SRC International, kata Setiausaha Agung parti itu, Ahmad Maslan.
Sebaliknya, kata beliau, kemarahan mereka perlu ditujukan kepada Pakatan Harapan (PH) kerana telah melakukan pendakwaan yang bersifat terpilih terhadap Najib.
“Kami tidak mahu rakyat marah kepada Ismail Sabri, tetapi rakyat perlu marah kerana berlaku pendakwaan politik terpilih kepada Najib ketika era pemerintah kerajaan PH sebelum ini,” ujar beliau.
Mat…Oh Mat….mimpi ke?
Sudah hampir dua minggu Najib dipenjarakan, sebenarnya tiada kedengaran rakyat marah kepada Ismail Sabri atas hukuman yang menimpa Najib itu.
Rakyat secara umumnya menerima dengan baik keputusan Mahkamah Persekutuan itu kerana ia dibuat berdasarkan fakta yang jelas bahawa ada kemasukan wang RM42 juta ke dalam akaun bank peribadi Najib.
Tiada sebab untuk rakyat marah kepada Perdana Menteri atas hukuman kepada Najib itu kerana ia adalah keputusan mahkamah dan bukan hukuman yang diputuskan oleh Ismail Sabri.
Bahkan, rata-rata rakyat gembira kerana Perdana Menteri telah menunjukkan sikap serta pendirian tidak mahu campurtangan dalam urusan mahkamah, sesuai dengan konsep pengasingan kuasa yang menjadi amalan negara.
Yang ada menunjukkan rasa marah hanyalah segelintir pentaksub Najib dalam UMNO yang enggan menerima hakikat kesalahan memang telah dilakukan oleh bekas Perdana Menteri itu yang mana ia telah dibuktikan tanpa keraguan yang munasabah dalam mahkamah.
Jadi, tak perlulah Ahmad Maslan cuba memberi nasihat agar rakyat jangan marah kepada Ismail Sabri.
Hakikatnya, memang tiada rakyat yang marah pun kepada Perdana Menteri, malah majoritinya bersyukur kerana “jerung besar” telah menerima hukuman yang sewajarnya.
Dalam banyak perbualan saya dengan ramai orang dan dapatan di media sosial sendiri, tiada kedapatan sama sekali rasa marah rakyat kepada Ismail Sabri sebagaimana digambarkan Ahmad Maslan itu.
Jika Ahmad Maslan termasuk dalam kalangan pentaksub Najib yang sedang marah kepada Ismail Sabri ketika ini, lebih baik beliau cuba menasihati dirinya sendiri, selain lain kali basuhlah kaki sebelum tidur agar tidak bermimpi yang bukan-bukan.
Begitu juga, tidak perlu sama sekali Ahmad Maslan mengajak rakyat mengalihkan kemarahan mereka kepada PH berikutan pemenjaraan Najib itu.
Tiada apa-apa kesalahan telah dilakukan oleh PH, tetapi pendakwaan yang dilakukan kepada Najib ketika era PH menjadi kerajaan adalah kerana telah terbukti ada kesalahan melanggar undang-undang dibukti dilakukannya.
Kalau tiada wang RM42 juta ditemui dalam akaun bank peribadi Najib, sudah tentu, bukan saja PH, malah siapa pun jadi kerajaan, mereka tiada keupayaan untuk mendakwa Najib di mahkamah.
Dalam kes Najib, tiada pendakwaan terpilih telah berlaku, pokoknya pendakwaan dilakukan adalah kerana ada kesalahan yang dilakukan Najib sendiri.
Dari segi rakyat, mereka sebetulnya amat bersyukur kepada PH lantaran berani membawa seorang bekas Perdana Menteri ke muka pengadilan.
Yang patut kita marah sebenarnya ialah Najib kerana dengan skandal 1MDB yang terkait dengannyalah menyebabkan negara dan rakyat terus menanggung hutang hingga puluhan tahun akan datang.
UMNO malah lebih patut marah kepada Najib kerana beliaulah menjadi punca utama UMNO dan BN hilang kuasa pada 2018 lalu.
– ShahbudinHusin 04/09/2022.

4.5

6

votes
Article Rating
Kongsikan artikel ini


TOK MAT TAK USAH TAMAK, KJ LEBIH MERUPAKAN ASET UMNO BERBANDING DIRINYA

Berikutan diminta oleh Timbalan Presiden UMNO merangkap Ketua UMNO Bahagian Rembau, Mohamad Hasan untuk memberi laluan kepadanya bertanding di Parlimen Rembau, Khairy Jamaluddin atau KJ mengumumkan beliau mungkin tidak bertanding dalam PRU15 akan datang nanti.
“Oleh kerana beliau (Mohamad atau Tok Mat) adalah Ketua UMNO Bahagian Rembau dan saya timbalannya, jadi beliau telah minta saya cari tempat lain sebab dia kata dia nak bertanding di Rembau.
“Saya tidak ada halangan,” kata KJ menjawab pendiriannya berhubung permintaan Tok Mat itu.
Meskipun diminta oleh Tok Mat untuk mencari kawasan lain, tetapi menurut Menteri Kesihatan itu, beliau tidak terfikir untuk berbuat demikian kerana telah berpolitik di Rembau sejak lebih 20 tahun lalu dan menjadi Ahli Parlimen pula selama 15 tahun.
“Senario terburuk ialah saya tidak bertanding,” tambah menantu Tun Abdullah Badawi itu lagi.
Semalam Tok Mat mengumumkan beliau akan bertanding di kerusi Parlimen Rembau dalam PRU15 akan datang, selain turut kekal mempertahankan kerusi DUN Rembau yang dipegangnya sejak 2004 lalu.
Bekas Menteri Besar Negeri Sembilan itu dilaporkan berkata, sebagai Timbalan Presiden UMNO, beliau perlu bertanding di kerusi Parlimen dalam PRU akan datang ini agar dapat memainkan peranan dalam politik di peringkat kebangsaan.
Dalam erti kata lain, Tok Mat mahu bertanding dua kerusi serentak dalam PRU15 akan datang.
Soalnya, kenapa tamak sangat sampai hendak bertanding dua kerusi sekaligus?
Tak bolehlah pilih satu saja – Parlimen Rembau atau DUN Rantau?
Apa yang nyata, dengan luahan keinginan Tok Mat mahu bertanding dua kerusi itu, malah sudah meminta KJ memberi laluan kepadanya, akhirnya fahamlah kita kenapa beliau selama ini begitu bersungguh-sungguh mahu pemilihan UMNO dilewatkan dan PRU15 mesti diadakan terlebih dahulu.
Sebagai orang yang menyebabkan BN Negeri Sembilan kalah pada PRU14 lalu ketika memegang jawatan Menteri Besar, jika pemilihan UMNO doadakan terlebih dahulu, ditambah dengan kedudukannya tanpa jawatan dalam kerajaan ketika ini, tidak mustahil beliau tidak mampu mempertahankan jawatan Timbalan Presiden dan Ketua UMNO Bahagian Rembau yang dipegangnya sekarang.
Kalau hilang kedua-dua jawatan itu, maka melepaslah peluang untuk bertanding dalam PRU nanti.
Rupa-rupanya dengan beria-ia mahu PRU15 diadakan terlebih dahulu, Tok Mat bukan sekadar mahu mengekalkan kerusi DUN Rantaunya, malah juga “merampas” kerusi Parlimen Rembau daripada timbalannya sendiri.
Ini dengan sendirinya menunjukkan Tok Mat mempunyai keghairahan yang tak terkawal ingin membolot jawatan dalam kerajaan selepas PRU akan datang – di pusat dipasangnya pukat, di negeri pun nak diletakkan lukah.
Kepada Tok Mat, pepatah ada mengingatkan – orang tamak selalu rugi – jangan nanti jawatan di pusat terlepas kerana BN tidak menang PRU akan datang, jawatan di negeri pun gagal diperolehi lantaran kerajaan negeri sedia ada mampu mengekalkan kuasanya lagi.
Apa yang Tok Mat harus sedar ialah selain beliau boleh dikategori sebagai pemimpin yang gagal kerana BN Negeri Sembilan tidak mampu dipertahankannya pada PRU14 lalu, beliau juga bukanlah pemimpin masa depan kerana faktor usianya serta tidak memiliki sebarang “wow factor” yang memukau.
Dengan itu, meskipun bertanding di kerusi Parlimen dan jika ditakdirkan BN menang sekali pun, haruslah disedarinya bahawa “poster boy” dan calon Perdana Menteri ialah kekal milik Perdana Menteri sedia ada iaitu Ismail Sabri Yaakob.
Bermakna, sementara Presiden UMNO, Ahmad Zahid Hamidi terkekang kerana 87 kes mahkamah sedang menunggunya, adalah mustahil untuk Tok Mat mengharapkan dirinya dinamakan sebagai calon Perdana Menteri.
Untuk menaruh harapan dilantik sebagai Timbalan Perdana Menteri pula, ia bergantung kepada pertimbangan Ismail Sabri menentukannya.
Adakah Perdana Menteri sedia melantik beliau sebagai timbalannya?
Dalam hal berkaitan, berbanding Tok Mat, KJ lebih merupakan gambaran aset parti masa depan, disukai oleh generasi muda serta terbukti sebagai antara menteri yang berwibawa, tak kira apa juga portfolio diserahkan kepadanya.
Jila KJ akhirnya memilih untuk tidak bertanding disebabkan ketamakan yang tak terbatas oleh Tok Mat ingin membolot semua, risiko yang tak terduga yang mungkin menimpa UMNO ialah kalah lebih teruk berbanding PRU sebelum ini.
Tok Mat jika dibandingkan dengan KJ, beliau sebenarnya tiada apa-apa yang istimewa dimilikinya, kecuali loghat nogorinya saja yang lebih pekat berbanding KJ.
– ShahbudinHusin 04/09/2022.

4.5

8

votes
Article Rating
Kongsikan artikel ini


NAJIB FAIL PENGAMPUNAN, STATUS AHLI PARLIMEN KEKAL

Bekas perdana menteri, Najib Razak sudah memfailkan permohonan pengampunan diraja atas sabitannya dalam kes SRC International, kata Yang Dipertua Dewan Rakyat, Azhar Harun.
Katanya, Najib memfailkan permohonan itu pada 2 Sept lalu, iaitu dalam tempoh 14 hari selepas Mahkamah Persekutuan mengekalkan sabitannya dalam kes itu.
Beliau berkata, Najib hanya akan hilang kelayakan sebagai Ahli Parlimen Pekan, sekiranya petisyen pengampunan itu ditolak.
“Ini bermakna status Najib sebagai Ahli Parlimen Pekan pada masa ini tidak berubah dan akan hanya dimuktamadkan apabila petisyen pengampunan itu dibereskan,” katanya dalam kenyataan.
Pada 23 Ogos lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta ke atas Najib atas kesalahan pecah amanah, menyalahgunakan kedudukan dan pengubahan wang haram membabitkan RM42 juta dana milik SRC International.
Najib memenangi kerusi Parlimen Pekan sejak 1976.
Menurut Perkara 48 Perlembagaan, seseorang individu hilang kelayakan sebagai Ahli Parlimen jika sabit kesalahan dan dihukum penjara lebih setahun atau denda tidak kurang RM2,000 serta dia tidak mendapat pengampunan.
Sumber –
https://www.freemalaysiatoday.com/category/bahasa/tempatan/2022/09/05/najib-mohon-pengampunan-diraja-akan-kekal-status-ahli-parlimen-kata-azhar/

0

0

votes
Article Rating
Kongsikan artikel ini


TIGA BULAN LAGI, ADAKAH NAJIB MASIH DIINGATI?

Setakat ini, setelah Najib Razak dipenjarakan pada 23 Ogos lalu, hanya ada dua majlis solidariti daripada UMNO terhadap bekas Perdana Menteri itu.
Pertama, majlis taklimat UMNO di WTCKL pada 27 Ogos yang diadakan atas inisiatif Presiden UMNO, Ahmad Zahid Hamidi dengan dihadiri oleh barisan kepimpinan UMNO bahagian-bahagian daripada seluruh negara.
Kedua, majis solidariti untuk Najib yang diadakan di Dataran Pekan, Pahang pada petang semalam.
Ini bermakna, dalam tempoh dua minggu setelah Najib dipenjarakan, hanya ada dua program untuk membela dan mempertahankan Najib, itu pun kedua-duanya tidak menampakkan impak serta kesan yang jelas ke mana kesudahannya.
Taklimat di WTCKL pada mulanya digembar-gemburkan sebagai medan tekanan terakhir daripada UMNO untuk memaksa Perdana Menteri, Ismail Sabri Yaakob agar menyegerakan PRU15 secepat yang boleh.
Malangnya, meskipun pada malam berkenaan diadakan mesyuarat khas MT UMNO, tetapi tiada apa-apa yang berlaku akhrinya, bahkan kenyataan media pun tidak dikeluarkan selepas itu.
Yang ternampak kemudiannya hanyalah Azalina Othman Said yang berdegar-degar berucap di majlis di WTCKL terpaksa meletakkan jawatannya sebagai Penasihat Khas Undang-Undang dan Hak Asasi Manusia kepada Perdana Menteri.
Begitu juga dengan majlis solidariti di Pekan semalam, walaupun kehadiran Zaid Ibrahim sebagai bekas peguambela Najib ada kewajaran untuk didengar hujah-hujahnya, pemimpin UMNO yang hadir sekadar bertaraf “ lightweight” saja iaitu Lokman Adam dan Isham Jalil.
Lokman, bekas Ahli MT UMNO dan Isham, baru dilantik sebagai Ahli MT, kedua-duanya adalah bekas pegawai Najib Kementerian Kewangan dan PMO sebelum ini.
Mereka itu, selain sudah diketahui memang penyokong kuat Najib, tanpa ada jemputan pun, akan tetap mempertahankan Najib melalui media sosial masing-masing.
Maknanya, tiada apa-apa yang luar biasa dengan kehadiran kedua-duanya di Pekan itu.
Persoalan paling pokok di sini, kenapa tiada pemimpin UMNO Pusat dengan kedudukan yang lebih tinggi sedia hadir di Pekan semalam?
Begitu juga dengan pimpinan utama UMNO Pahang, kenapa tiada yang kelihatan sama?
Adakah mereka sudah lupa kepada Najib dan tidak mengenang lagi budi-budinya?
Dengan hanya dua program solidariti diadakan untuk Najib setelah dua minggu beliau dipenjarakan, jauh benar untuk beliau mendekati bagaimana Anwar Ibrahim dibela dan dipertahankan sebelum ini.
Dengan demikian, tentulah lebih jauh kalau nasib Najib mahu disamakan dengan Nabi Yusof atau Nelson Mandela.
Di mata pemimpin dan ahli UMNO, terutama mereka yang pernah dikayakan, diberi projek dan diberi jawatan, Najib seolah-olah tiada nilai lagi setelah dirinya kini dipenjarakan.
Di mana mereka sekarang dan kenapa tiada kedengaran ada pemimpin UMNO, terutama yang pernah dikayakan oleh Najib, mahu merancang program solidariti yang seterusnya?
Di kalangan 191 Ketua UMNO Bahagian pula, hanya kedengaran Dr Puad Zarkashi dari Batu Pahat yang menyatakan rindu dengan coretan Najib di laman sosial FBnya.
Di mana yang lain-lain?
Begitu juga dengan ahli UMNO yang diketahui merupakan penyokong dan pentaksub Najib sebelum ini, mereka juga kini kelihatan sudah senyap sunyi daripada menulis apa-apa mengenai Bossku di dinding media sosial masing-masing.
Kenapa jadi demikian, sudah mahu melupai Najib atau kerana tiada lagi elaun bulanan?
Apa nasib Najib seterusnya, apakah semua orang dalam UMNO sudah meredai pemenjaraan Najib dan tak kisah berapa lama pun beliau dipenjarakan?
Dengan semua perkembangan suram ini, jika saya jadi Najib, kebimbangan paling besar dalam kepala saya ialah tiga bulan lagi, adakah saya masih diingati?
– ShahbudinHusin 05/08/2022.

4.5

11

votes
Article Rating
Kongsikan artikel ini


TIDAK MUDAH UNTUK NAJIB DAPAT PENGAMPUNAN

Speaker Parlimen, Azhar Azizan Harun semalam mengesahkan Najib Razak telah memfailkan petisyen bagi memohon pengampunan diraja atas pemenjaraan 12 tahun yang kini diterimanya.
Sehubungan itu, katanya, status Najib sebagai Ahli Parlimen Pekan tidak terlucut dan kekal sehinggalah permohonan pengampunannya dibereskan.
Tambah beliau, Najib hanya akan kehilangan statusnya sebagai Ahli Parlimen Pekan sekiranya permohonan pengampunan diraja itu ditolak.
“Memandangkan petisyen pengampunan telah difailkan oleh Najib di bawah Perkara 42 Perlembagaan Persekutuan (PP) pada 2 September 2022, iaitu dalam tempoh 14 hari dari tarikh keputusan Mahkamah Persekutuan, maka kuatkuasa kehilangan kelayakan beliau sebagai Ahli Parlimen hanya akan bermula sebaik sahaja petisyen pengampunan itu dibereskan (jika petisyen ditolak).
“Ini bermakna status Najib sebagai Ahli Parlimen Pekan pada masa ini tidak berubah dan akan hanya dimuktamadkan apabila petisyen pengampunan itu dibereskan,” katanya dalam satu kenyataan media.
Dalam hal berkaitan, ramai yang bertanya, adakah ini bermakna Najib mungkin akan bebas dalam waktu terdekat ini?
Sebagaimana termaktub dalam perlembagaan negara, petisyen pengampunan hendaklah difailkan dalam tempoh 14 hari setelah mahkamah paling tinggi iaitu Mahkamah Persekutuan membuat keputusannya, tetapi tiada had masa bila pengampunan itu mesti diberikan.
Keputusan mengenainya akan diputuskan oleh Lembaga Pengampunan di mana Yang Dipertuan Agong adalah pengerusinya.
Boleh jadi Lembapa Pengampunan hanya akan bersidang dua tiga tahun atau lima enam tahun akan datang, tetapi memetik kenyataan bekas Peguam Negara, Abu Talib Othman sebelum ini, pengampunan biasanya hanya diberikan setelah pesalah menjalani dua pertiga daripada hukuman yang telah disabitkan.
Ini bermakna, dalam kes Najib, tidak mungkin pengampunan diberikan dalam waktu yang terdekat ini kerana beliau belum pun sampai sebulan menjalani hukumannya.
Jika tiba-tiba diampunkan dan diberi pembebasan, kesan buruknya ialah seolah-olah keputusan mahkamah yang mengekalkan hukuman 12 tahun penjara telah tidak dihormati.
Sebarang keputusan berkaitan pengampunan oleh Agong juga bukan atas kapasiti baginda secara peribadi, tetapi melalui Lembaga Pengampunan yang turut dianggotai Perdana Menteri, Peguam Negara, menteri di mana pesalah menjalani hukuman dan beberapa orang lagi yang dilantik oleh Agong.
Di waktu yang sama juga, mahu tidak mahu, apa-apa keputusan tetap terikat dengan peruntukan undang-undang dan ketetapan perlembagaan negara.
Jadi, jangan risau atau bimbang dengan pemfailan petisyen itu, ia tidak menggambarkan pengampunan akan diberikan dalam waktu terdekat ini atau dalam erti kata lain, Najib bakal dibebaskan tidak lama lagi.
Cuma, peruntukan perlembagaan menetapkan begitu iaitu jika ingin memohon pengampunan diraja bagi mengelakkan status Ahli Parlimen terlucut, ia hendaklah dilakukan dalam tempoh 14 hari.
Namun, Lembaga Pengampunan tidak terikat dengan tempoh masa tertentu untuk memberi pengampunan atau membuat keputusannya.
Berkaitan kes Najib khususnya, memberi pengampunan diraja dalam waktu terdekat turut terhalang kerana beliau masih mempunyai empat kes lagi yang sedang dibicarakan di mahkamah.
Empat kes itu ialah penyelewengan RM2.3 bilion dana 1MDB, salah guna kuasa untuk meminda laporan audit, pecah amanah ke atas harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC) dan penggubahan wang haram melibatkan dana SRC sebanyak RM27 juta.
Dalam hal ini, bagaimana Lembaga Pengampunan mahu memberi pengampunan jika Najib masih ada kes yang belum selesai lagi?
Jika didapati bersalah lagi selepas ini dalam semua kes yang dihadapinya, sedangkan pengampunan hukuman berkaitan SRC International katalah sudah diberikan, apakah selepas itu Lembaga Pengampunan perlu memberi pengampunan sehingga empat kali lagi kepada Najib?
Lawaklah pula jadinya asyik-asyik kes Najib saja hendak diampunkan oleh Agong?
Paling rasional Lembaga Pengampunan harus bersidang ialah setelah Najib selesai dalam semua kes mahkamahnya serta setelah menjalani sebahagian besar daripada tahun hukuman yang diterimanya.
Atau jika mahu cepat, Najib mesti mengaku bersalah atas keempat-empat kesnya yang belum selesai itu dan kemudian setelah semua hukuman dirangkumkan serta menjalani kehidupan di penjara selama beberapa tahun, ketika itu mungkin ada kewajaran untuk Lembaga Pengampunan memberi pengampunan kepadanya.
Tetapi, sediakah Najib mengaku bersalah atas semua kes itu yang ia dengan sendirinya bermakna beliau mengakui secara keseluruhan penglibatannya dalam skandal 1MDB?
– ShahbudinHusin 06/09/2022.

4.6

7

votes
Article Rating
Kongsikan artikel ini


KJ BAKAL PM MASA DEPAN, BELIAU MESTI KEKAL DI REMBAU, TOK MAT YANG PATUT CARI KAWASAN LAIN

Sejak Khairy Jamaluddin mendedahkan tentang beliau telah diminta menyerahkan kerusi Parlimen Rembau yang dipegangnya sejak tiga penggal lalu kepada Mohamad Hasan, seluruh kecenderungan nampaknya bersetuju dengan keperluannya berpindah ke kawasan lain.
Sehubungan itu, antara kawasan yang disebut-sebut sesuai untuk Khairy atau KJ berpindah ialah Tampin, Kuala Pilah, Port Dickson, Seremban serta Putrajaya.
Ini sekaligus bermakna, semua orang bersetuju bahawa Mohamad atau Tok Mat patut bertanding di Rembau, bersekali dengan DUN Rembau yang juga dinyatakan ingin kekal ditandinginya, sementara KJ harus berpindah atau mencari kawasan lain.
Apakah kecenderungan sedemikian kerana Tok Mat merupakan Timbalan Presiden UMNO dan Ketua UMNO Bahagian Rembau, manakala KJ hanya merupakan Timbalan Ketua UMNO Bahagian serta tiada apa2 jawatan di peringkat UMNO pusat?
Tetapi, lupakah kita bahawa KJ adalah seorang menteri kabinet yang berbakat dan berpotensi berbanding Tok Mat yang tiada apa-apa kedudukan dalam kerajaan?
Dengan itu, berbanding “merampas” kawasan yang sedia dimiliki oleh KJ yang mana tidak mustahil tiada kawasan baru sedia menerimanya dan akhirnya memutuskan tidak bertanding sama sekali dan kita kehilangan seorang menteri yang berbakat besar, bukankah lebih baik Tok Mat saja yang perlu mencari kawasan lain?
Walaupun merupakan Ketua UMNO Bahagian Rembau, namun Tok Mat juga adalah Timbalan Presiden UMNO dan Pengarah Pilihanraya BN Pusat.
Bersama kedudukan itu, Tok Mat sebenarnya lebih mudah mencari kawasan lain atau meletakkan dirinya untuk bertanding di mana-mana kawasan yang dikehendakinya.
Waima, di kawasan Pekan yang kosong berikutan Najib Razak sudah dipenjarakan dan di Bagan Datuk di mana Presiden UMNO, Zahid Hamidi mungkin terhalang tidak lama lagi daripada bertanding, Tok Mat juga sepatutnya tiada masalah untuk bertanding di kedua-dua kawasan tersebut.
Takkan Timbalan Presiden UMNO dan Pengarah Pilihanraya BN boleh disanggah keinginannya?
Malulah jika Tok Mat sebagai Timbalan Presiden UMNO dan Pengarah Pilihanraya BN kalau tidak boleh menyebabkan dirinya diterima oleh UMNO bahagian yang lain sebagai calon.
Pengundi Pekan atau Bagan Datuk pun tentunya terubat gembira kerana calon pengganti Ahli Parlimen ialah pemimpin yang berjawatan besar dalam UMNO.
Berbeza dengan KJ, berikutan tiada apa-apa kedudukan dalam UMNO Pusat, beliau pasti lebih sukar diterima oleh UMNO bahagian yang lain sebagai calon.
Jadinya, lebih munasabah beliau dikekalkan bertanding di Rembau berbanding memindahkannya.
Tambahan lagi, dari segi potensi pula, KJ jauh lebih berpotensi berbanding Tok Mat.
Selepas Ismail Sabri Yaakob, sesuai dengan usianya yang lebih muda daripada Perdana Menteri, KJ adalah calon Perdana Menteri masa depan untuk negara ini jika UMNO tidak kalah pada PRU15 akan datang.
Sebagai bakal Perdana Menteri, beliau mesti ada kerusi yang selesa dan selamat buatnya.
Tapi Tok Mat, selepas PRU15 dan PRU-PRU seterusnya, apa potensi yang ada padanya?
– ShahbudinHusin 07/09/2022.

4.5

6

votes
Article Rating
Kongsikan artikel ini


‘TAK LOGIK ZAHID HAMIDI TERIMA SUMBANGAN POLITIK SETIAP BULAN SELAMA 4 TAHUN’

Mahkamah Tinggi Shah Alam hari ini diberitahu bahawa Datuk Seri Dr Ahmad Zahid Hamidi selaku penjawat awam iaitu Menteri Dalam Negeri, tidak boleh menerima sumbangan wang atau barangan berharga mengikut Seksyen 165 Kanun Keseksaan.
Timbalan Pendakwa Raya Datuk Raja Rozela Raja Toran berkata tindakan Ahmad Zahid menerima sumbangan seperti mempermainkan undang-undang sedia ada.
“Beliau seorang penjawat awam, lihat beliau sebagai penjawat awam, lihat beliau sebagai pegawai badan awam dan jangan lihat sebagai ahli politik.
“Beliau mungkin ahli politik Yang Arif tetapi pada masa itu, beliau memegang jawatan menteri, gajinya dibayar kerajaan, menggunakan wang pembayar cukai. Beliau dibayar untuk berkhidmat kepada orang ramai,” kata Raja Rozela dalam hujahannya di akhir kes pendakwaan.
Seksyen 165 Kanun Keseksaan menyatakan penjawat awam menerima apa-apa benda yang berharga, dengan tiada balasan, daripada orang yang ada kena mengena dalam apa-apa prosiding atau urusan yang dijalankan oleh penjawat awam itu.
Raja Rozela berhujah undang-undang sedia ada seperti Seksyen 165, Akta Suruhanjaya Pencegahan Rasuah Malaysia (SPRM) dan Akta Cukai tidak mengiktiraf sumbangan politik kepada individu atas kapasitinya sebagai penjawat awam.
Beliau berhujah adalah tidak logik untuk Ultra Kirana Sdn Bhd (UKSB) membuat bayaran bulanan kepada Ahmad Zahid dalam tempoh empat tahun semasa beliau menjadi Menteri Dalam Negeri.
“Jika ia adalah sumbangan politik, ia tidak sepatutnya buat begitu. Sepatutnya bayaran sekali sahaja.
“Tetapi, dalam kes ini, ia dibuat setiap bulan selama empat tahun. Mereka bayar kepadanya, bukan kepada UMNO,” katanya.
Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan Visa Luar Negara (VLN) serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.
Bagi tujuh lagi pertuduhan, Ahmad Zahid didakwa mendapatkan untuk dirinya wang tunai SG$1,150,000, RM3 juta, 15,000 Swiss Franc dan US$15,000 daripada UKSB yang mempunyai kaitan dengan tugas rasmi beliau.
Bekas Timbalan Perdana Menteri itu didakwa melakukan semua kesalahan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.
Hujahan di hadapan Hakim Datuk Mohd Yazid Mustafa bersambung esok
. – Bernama.
Sumber –
https://m.malaysiakini.com/news/634825

4.7

3

votes
Article Rating
Kongsikan artikel ini


NAJIB TELAH HILANG KELAYAKAN SEBAGAI MP, KEPUTUSAN SPEAKER KEKALKANNYA SALAH

Jika dibaca Perkara 48(1)(e) Perlembagaan Persekutuan amat jelas bahawa Najib Razak telah hilang kelayakan menjadi ahli Parlimen.
Perkara 48(1) menyatakan seperti berikut:
“Tertakluk kepada peruntukan Perkara ini, seseorang hilang kelayakan untuk menjadi ahli mana-mana satu Majlis Parlimen jika-
48 (1)(e) : dia telah disabitkan atas suatu kesalahan oleh sesuatu mahkamah di Persekutuan dan dihukum dengan pemenjaraan selama tempoh tidak kurang daripada satu tahun atau denda tidak kurang daripada dua ribu ringgit dan dia tidak mendapat pengampunan bebas;”
Keempat-empat syarat kehilangan kelayakan sebagai ahli Parlimen itu ada pada Najib Razak.
Pada 23 Ogos 2022 Mahkamah Persekutuan Malaysia yang menjadi mahkamah tertinggi dalam Persekutuan Malaysia telah menjatuhkan hukuman bahawa Najib dipenjarakan selama 12 tahun dan denda sebanyak RM210 juta.
Sehingga hari ini Najib Razak tidak mendapat pengampunan bebas.
Keputusan Mahkamah Persekutuan itu adalah keputusan terakhir dalam sistem mahkamah di Malaysia. Tidak ada mahkamah yang lebih tinggi lagi daripada Mahkamah Persekutuan dalam sistem perundangan di Malaysia.
Walaupun Najib Razak ada memfailkan permohonan pengampunan kepada Yang di-Pertuan Agong tetapi prosiding pengampunan diraja itu belum didengar. Lembaga Pengampunan Diraja bukannya mahkamah.
Pengampunan Najib kepada Yang di-Pertuan Agong mesti atas nasihat Perdana Menteri. Jika sekarang, nasihat itu mesti datang dari Perdana Menteri Ismail Sabri Yaakob di bawah Perkara 40(1) Perlembagaan Persekutuan iaitu Yang di-Pertuan Agong hendaklah bertindak mengikut nasihat Perdana Menteri.
Dari segi undang-undang, sabitan kesalahan Najib Razak dalam pertuduhan dalam Kes SRC International adalah kekal. Hukuman Penjara 12 tahun dan denda RM210 juta adalah berkuatkuasa sekarang.
Tidak ada penggantungan perlaksanaan (stay of execution) diberikan oleh Mahkamah Persekutuan kepada Najib Razak.
Ini bermakna semua syarat kehilangan kelayakan sebagai ahli Parlimen ada pada Najib sekarang. Agak pelik dan aneh Yang di-Pertua Dewan Rakyat, Tan Sri Azhar Harun memutuskan bahawa Najib masih kekal sebagai ahli Parlimen Pekan.
Memang benar Najib Razak telah memfailkan prosiding semakan (review) di Mahkamah Persekutuan supaya Mahkamah Persekutuan mendengar permohonan Najib agar keputusan lima orang hakim yang diketuai oleh Ketua Hakim Negara, Tunku Maimun pada 23 Ogos lalu disemak oleh corum hakim-hakim Mahkamah Persekutuan yang lain.
Tetapi permohonan semakan oleh Najib Razak itu bukannya satu penggantungan perlaksanaan hukuman 12 tahun penjara dan denda RM210 juta.
Tidak ada dinyatakan di dalam Perlembagaan Persekutuan bahawa jika seseorang ahli parlimen merayu kepada Lembaga Pengampunan Diraja atau memohon semakan mahkamah maka kelayakannya sebagai ahli parlimen tetap kekal.
Sebaliknya apa yang dinyatakan dengan jelas di bawah Perkara 48(1)(e) Perlembagaan Persekutuan ialah jika pesalah itu (yang telah dijatuhi hukuman penjara tidak kurang daripada satu tahun atau denda yang tidak kurang daripada dua ribu ringgit) dan dia tidak mendapat pengampunan bebas maka dia hilang kelayakan sebagai ahli Parlimen.
Sebagai seorang ahli Parlimen dan juga anggota Jawatankuasa Pilihan Khas Kebebasan Asasi dan Hak-hak Di bawah Perlembagaan saya menuntut supaya Yang di-Pertua Dewan Rakyat, Tan Sri Azhar Harun mengkaji balik keputusannya tentang kelayakan Najib Razak sebagai seorang ahli Parlimen.
HASSAN ABDUL KARIM
Ahli Parlimen Pasir Gudang
Anggota Jawatankuasa Pilihan Khas Parlimen Mengenai Kebebasan Asasi dan Hak-Hak di Bawah Perlembagaan
8 September 2022

4.5

6

votes
Article Rating
Kongsikan artikel ini


PENGAMPUNAN UNTUK NAJIB HAMPIR MUSTAHIL – BEKAS PEGUAM NEGARA

Dalam bahagian keempat dan terakhir temu bual eksklusif bersama James Chai dan P Gunasegaram, bekas peguam negara Tommy Thomas, yang memulakan pertuduhan undang-undang terhadap bekas perdana menteri Najib Razak dan yang lain, membicarakan topik kompleks iaitu pengampunan.
Malaysiakini:

Kita beralih kepada isu pengampunan secara sah. Apakah proses untuk pengampunan dalam kes Najib?
Tommy Thomas:

Saya gembira anda bertanya. Terdapat begitu banyak maklumat yang salah.. Pertama, anda mesti ingat pengampunan di Malaysia dinyatakan dalam Perkara 42 Perlembagaan Persekutuan dan adalah berbahaya untuk membandingkannya dengan negara lain, kerana ia adalah mekanisme Malaysia yang unik.
Terdapat Lembaga Pengampunan di semua negeri yang dipengerusikan oleh Raja-raja Melayui. Kita hanya perlu fokus kepada Wilayah Persekutuan kerana mahkamah yang berkaitan adalah Mahkamah Jalan Duta. Jadi Lembaga Pengampunan WP dipengerusikan oleh Yang di-Pertuan Agong, dan menteri WP adalah ahlinya. Begitu juga AG dengan tiga atau empat anggota masyarakat sivil.
Jadi pada asasnya, setiap mereka yang telah dibicarakan di mahkamah KL berada di bawah Lembaga Pengampunan KL. Terdapat kira-kira 50,000 banduan di penjara kami – banduan yang disabitkan kesalahan. Kesemua 50,000 daripada mereka berhak memohon pengampunan, di bawah Perkara 42. Terdapat masalah praktikal: kerana jika 50,000 memohon, Lembaga Pengampunan akan runtuh, mereka tidak dapat menampung permohonan sebegitu banyak. Jadi, terdapat proses yang dibina dan diikuti selama beberapa dekad sejak Merdeka. Pada asasnya, anda perlu menjalani satu pertiga daripada hukuman penjara sebelum boleh memohon.
Malaysiakini:

Seperti yang dikehendaki mengikut Perlembagaan?
Saya fikir ia lebih kepada konvensyen. Jika tidak, akan terdapat terlalu banyak permohonan. Ia hanya praktikal. Setiap banduan hendaklah dilayan sama rata. Lembaga Pengampunan WP bermesyuarat tiga atau empat kali setahun secara tradisinya. Setiap kali mereka bermesyuarat, mereka mempertimbangkan kira-kira 10 permohonan.
Jadi katakan pada setiap tahun, mereka mempunyai 50 permohonan oleh 50 banduan. Jadi masalah pertama ialah bagaimana anda menjadi salah seorang daripada 50 itu. Anda tidak boleh melompat giliran. Ada masa menunggu. Jadi Najib perlu menunggu giliran, jika tidak anda tidak adil kepada banduan lain, yang telah menunggu selama bertahun-tahun sebelum mengemukakan permohonan mereka.
Mari kita pertimbangkan seterusnya apa yang berlaku apabila Lembaga Pengampunan bermesyuarat. Keseluruhan idea pengampunan adalah bahawa banduan mesti menunjukkan bukti, oleh itu anda perlu menjalani hukuman penjara selama tiga atau empat tahun untuk menunjukkan bahawa anda telah berubah. Anda perlu membuka lembaran baru dan tidak akan terlibat lagi dengan jenayah. Bagaimana anda membuktikannya?
Semua banduan akan mengatakan bahawa mereka telah berubah. Kenyataan banduan tidak membawa makna kerana ia demi kepentingan diri sendiri. Jadi ia mesti disokong oleh pegawai parol, pegawai penjara, kakitangan hospital, dan pelbagai sumber bebas. Lebih banyak rujukan yang diperolehi, lebih baik kes anda. Semua rujukan mesti menunjukkan fakta bahawa anda telah berubah.
Kemudian kriteria ketiga ialah jika anda seorang banduan, dan memohon, anda tidak boleh mempunyai kes jenayah lain. Dalam kes Najib, dia mempunyai empat lagi kes yang belum selesai, dua daripadanya semakin hampir penghujungnya. Perbicaraan pinda laporan audit 1MDB hampir selesai. Dan kes pendakwaan Tanore kini pada separuh jalan. Dua lagi belum bermula (kes pengubahan wang haram SRC RM27 juta dan kes pecah amanah jenayah IPIC RM6.6 juta).
Dalam semua kes ini, pihak pendakwaan mempunyai kes yang sangat kuat. Saya jangkakan dia akan diminta untuk membela diri. Saya juga jangkakan Najib akan didapati bersalah. Jadi anda tidak boleh layan pengampunan untuk kesalahan nombor satu sedangkan anda mempunyai empat lagi kes yang belum selesai. Jadi tidak mungkin dari segi undang-undang untuk dia mengemukakan permohonannya sekarang. Cuma tidak boleh dari sisi undang-undang. Malah mengemukakan permohonan pada masa ini juga tidak layak.
Malaysiakini:

Kemungkinan lain yang difikirkan Umno adalah mendapatkan semakan keputusan Mahkamah Persekutuan. Secara amnya kemungkinan ini berjaya agak tipis. Namun kami tertanya-tanya tentang apa kemungkinan untuk ini?
Kerana muktamad dalam litigasi, rayuan mesti berakhir di mahkamah yang tertinggi. Di Malaysia, ia adalah Mahkamah Persekutuan. Rayuan tamat di situ. Begitu juga di Mahkamah Agung di England, Mahkamah Agung di India, dan sebagainya.
Sedikit perubahan berlaku kerana kes (pemimpin rampasan kuasa tentera Chile, Augusto Pinochet, 25 tahun lalu apabila Lord Hoffman, dituduh berat sebelah kerana isterinya adalah anggota Amnesty International. Jadi apa yang dikenali sebagai pengecualian Pinochet membenarkan mahkamah terakhir menyemak rayuan keputusan mahkamah itu sendiri. Begitulah ia bermula.
Dan kebanyakan mahkamah tertinggi mengikuti Pinochet, tetapi mereka mengekalkan ruang semakan yang sangat sempit. Ia mestilah atas alasan yang benar-benar luar biasa. Malaysia menerima pengecualian Pinochet kira-kira 15 tahun lalu. Jadi ramai peguam yang memohon, dan saya rasa jika terdapat 100 permohonan semakan di Malaysia dalam tempoh 15 tahun di bawah Peraturan 137, saya akan katakan 99 peratus daripada kes telah ditolak. Jadi ia benar-benar salah satu hak kertas yang lazimnya ditolak oleh mahkamah.
Saya sedang memikirkan tentang kebimbangan bahawa hakim kadangkala takut untuk membuat keputusan terhadap ahli politik berprofil tinggi, kerana mereka takut apa yang berlaku ke atas (bekas ketua hakim negara) Salleh Abas kena terhadap diri sendiri. Apabila sesuatu seperti sabitan SRC berlaku, pada pendapat anda, sejauh manakah ini akan menggalakkan hakim-hakim lain untuk melakukan perkara yang sama?
Saya rasa ada kesan psikologi – orang lupa elemen manusia di mahkamah di seluruh dunia. Jadi kesan psikologi keputusan Mahkamah Persekutuan adalah sangat besar dan ia meningkatkan keyakinan terhadap keadilan. Dan cara tenang dan teratur ketua hakim negara menangani apa yang saya panggil permohonan bodoh dan remeh (Najib) itu adalah kelas pertama. Dia tenang di bawah tekanan, tidak pernah marah, memberi pembelaan masa, dan membuat semua keputusan yang betul. Keputusan lima hakim adalah keputusan kolektif, ketua hakim adalah jurucakap.
Jadi Mahkamah Persekutuan bertindak dengan cemerlang, dan ia sepatutnya bertindak sebagai rangsangan psikologi yang hebat kepada semua hakim lain, kerana ini adalah lima hakim kanan kami. Jadi, jika anda seorang majistret atau hakim Mahkamah Tinggi, anda akan mendapat inspirasi, dan berkata “Oh, ketua badan kehakiman dan empat anggota kanan melakukan demikian, jadi saya juga boleh melakukannya.” Ia hebat dan memberi inspirasi.
Nampaknya, Najib menjejaskan peluangnya sendiri untuk pengampunan pada masa hadapan dengan kelakuannya. Halangan terbesarnya ialah dia mempunyai empat kes jenayah yang belum selesai.
Malaysiakini:

Bolehkah Seri Paduka meneruskan pengampunannya tanpa (Lembaga Pengampunan)?…
Tidak, Baginda duduk di dalam Lembaga Pengampunan. Seri Paduka selalu mempengerusikannya. Prosedur tersebut dinyatakan secara terperinci dalam Perkara 42.
Malaysiakini:

Saya tidak dapat mengelak daripada merasakan hujah pembelaan sepanjang tiga peringkat mahkamah tidak begitu kukuh. Bagaimanakah anda akan mempertikaikan kes itu jika anda adalah peguam bela dalam perbicaraan SRC?
Saya akan menasihati Najib untuk mengaku bersalah sahaja. Saya telah mengendalikan beberapa kes sivil dengan hujah yang lemah, dan kami memberitahu pelanggan, lihat kami tidak akan berjaya. Itulah satu perkara yang baik tentang undang-undang – ia boleh dijangkakan. Dalam banyak cara, undang-undang boleh dipercayai, pasti, dan undang-undang menggalakkan penyelesaian. Dan untuk mendapatkan sedikit gambaran tentang bagaimana kes itu akan berakhir, pergi berjumpa dengan peguam yang baik yang boleh “membaca” mahkamah dan peguam akan berkata, “Tolong jangan buang masa”. Itulah sebabnya di seluruh dunia tertuduh mengaku bersalah, atau pihak bertelagah bersetuju dengan penyelesaian.
Seperti kes (bekas jurubank Goldman Sachs) Tim Leissner. Tetapi Roger Ng (bekas rakan sekerja Goldman Leissner) menganggap dia sangat bijak, dan lihat apa yang berlaku kepadanya. Ramai orang mengaku bersalah kerana peguam penjenayah di negara tersebut memberitahu mereka, “Anda akan kalah”. Tetapi di Malaysia, ia tidak berlaku sama sekali atau tidak cukup kerap.
Mengenai (hujah) wang Arab, boleh saya katakan bahawa ia adalah sangat jelas kepada kami, dan kami membuktikannya, terutamanya untuk pengubahan wang haram, sumber dan destinasi wang itu. Sumber wang itu ialah SRC. Dari segi undang-undang, tidak kira di mana SRC mendapat wang itu, tetapi sudah tentu, SRC mendapat wang melalui pinjaman daripada KWAP [Kumpulan Wang Persaraan (Diperbadankan)], jadi KWAP membayar RM4 bilion ke dalam akaun SRC. SRC mempunyai dana, RM42 juta, melalui pembayaran yang dipalsukan dimasukkan ke dalam akaun Najib sebagai destinasi terakhir.
Tidak ada keraguan tentang itu. Sudah tentu. Kami terpaksa membuktikannya. Itu adalah elemen pertama (untuk membuktikan) dan kami memanggil saksi, disokong oleh dokumen. Aliran wang selesai. Tiga mahkamah berpuas hati.
Malaysiakini:

Apakah bayangannya apabila Najib bersumpah di masjid bahawa RM42 juta itu adalah derma daripada kerabat diraja Arab, satu-satunya kesimpulan yang kita boleh buat ialah dia berbohong?
Tetapi itu tiada kaitan dengan SRC. Dalam erti kata lain, hujah peguam saya ialah, kami adalah pendakwa, ia telah pun dibuktikan melalui dokumen dan saksi bahawa RM42 juta itu datang daripada RM4 bilion (pinjaman KWAP), itu adalah wang SRC, kami boleh buktikannya, dan semua itu yang kita perlu tunjukkan dalam undang-undang.
Najib memberikan versinya dan kami memerikabalasnya selama dua minggu. Hakim berpuas hati bahawa kes kami telah ditubuhkan. Jadi apabila kes kami ditubuhkan, segala-galanya dalam pembelaan terungkai. Tidak kira apa cerita yang dia kemukakan; mahkamah menerima versi cerita kami sebagai kebenaran.
Malaysiakini:

Jadi, dari sudut undang-undang, adakah itu sahaja yang anda perlu buktikan?
Ya, tetapi itu adalah ramuan pertama.
Perkara yang membimbangkan sekarang ialah anda mempunyai sekumpulan pemimpin tertinggi Umno dari presiden kepada timbalan presiden dan setiausaha agung dan beberapa daripada mereka di bawah, yang sebenarnya menggesa semua ahli Umno untuk memohon pengampun daripada Agong. Adakah terdapat cara yang mereka boleh menggunakan proses untuk memberikan pengampunan kepada Najib?
Jika anda berada dalam perniagaan menulis petisyen, maka ada juga mereka yang mahu dia kekal dalam penjara, mereka juga boleh menulis petisyen. Dan jika anda ingin mendapatkan pendapat umum, kenapa tidak buat referendum atau plebisit? Saya jangkakan bahawa jika ini dilakukan, daripada 30 juta orang, majoriti besar mahu dia menjalani hukuman penjara. Tetapi semua itu tidak relevan dengan pelaksanaan pengampunan dari sudut undang-undang, yang baru saya jelaskan.
Malaysiakini:

Jadi anda mengatakan pengampunan hampir mustahil?
Ya, atas alasan undang-undang yang saya berikan, sekurang-kurangnya pada masa ini.
Malaysiakini:

Sebarang kata-kata yang ingin anda tambah?
Saya rasa Malaysia patut berbangga dengan ini (sabitan SRC). Jika anda melihat sejarah abad ke-20 dan abad ke-21, dalam 120 tahun yang lalu, jika anda bertanya soalan “Berapa banyak negara mempunyai sistem di mana perdana menteri atau presiden yang kalah pada pilihan raya umum dan kemudiannya didakwa di mahkamah (bukan rampasan kuasa atau ditembak) mengemukakan pembelaannya dan kemudian merayu, dan akhirnya dia didapati bersalah dan mula menjalani hukumannya?”, Malaysia menyerlah dan kita harus berbangga dengannya.
Satu contoh ialah India, dengan Darurat Indira Gandhi. Apabila pakatan Janata menang pada 1976, semua orang menjangkakan (kerajaan baharu) akan mendakwa Indira kerana dia menyalahgunakan Darurat. Dia seorang diktator dan Janata berkuasa lebih lama daripada Pakatan Harapan. Mereka mentadbir selama tiga tahun. Peguam negara tidak mendakwanya, sebaliknya mereka mempunyai suruhanjaya yang tidak berkesan yang dipanggil Suruhanjaya Shah. Ia adalah satu pembaziran masa. Peluang hilang begitu sahaja. Dan India sentiasa menonjolkan dirinya sebagai mempunyai sistem politik yang matang.
Lihat Israel, ketika (Benjamin) Netanyahu menjadi perdana menteri. Mereka kata, dia perdana menteri, sangat sukar (untuk mendakwanya), malah Peguam Negaranya sendiri berkata dia harus didakwa. (Sekarang) dia bukan lagi perdana menteri, dan kes itu belum bermula. Israel juga menganggap dirinya lebih matang daripada kita.
Satu-satunya negara yang saya tahu ialah Korea Selatan. Tetapi Korea Selatan bukan negara yang mengamalkan undang-undang lazim. Perbezaannya terlalu besar. Korea Selatan melalui tempoh di mana hampir setiap presiden bersara didakwa. Kemudian mereka menyedari ia tidak baik untuk politik kerana tiada siapa yang mahu menjadi presiden. Saya percaya pendakwaan sedemikian telah dihentikan di Korea Selatan.
Dan akhirnya, (bekas presiden AS) Donald Trump!
Sehubungan itu, kita patut berbangga dengan fakta bahawa kita telah meletakkan Najib dalam penjara, dan negara kekal stabil, dia dipenjarakan dan matahari terus bersinar, dan rakyat terus dengan kehidupan seharian mereka. Negara ini begitu stabil walaupun ada yang membuat bising. Dan ini hebat. Rakyat Malaysia boleh berbangga.
Malaysiakini:

Bolehkah semua ini berlaku sekiranya Pakatan Harapan tidak berkuasa?
Untuk kredit, pengundi Malaysia mengikuti skandal 1MDB pada 2016, 2017, dan 2018 sebelum PRU14. Mereka yakin dengan penjelasan ringkas Dr M (Mahathir Mohamad) tentang ‘pencuri, pencuri’. Dan 52 peratus pengundi mengundi PH, menyebabkan pertukaran kerajaan. Pengundi ini tahu sangat bahawa 1MDB adalah sebab utama. Tiada pengundi yang mengundi PH akan mengatakan mereka tidak tahu tentang 1MDB atau ‘Najib pencuri’. Jadi, pengundi mahukan ini.
Dr Mahathir jadi PM, dia lantik saya kemudian tinggalkan saya sendirian. Saya dakwa Najib. Saya dibenarkan untuk melantik peguam terkemuka di negara ini, bersama-sama dengan DPP (timbalan pendakwa raya) yang berpengalaman, dan mahkamah didapati memihak kepada kes yang lebih kuat. Anda juga mesti memuji pengganti saya (Idrus Harun) yang tidak mengganggu mana-mana perkara ini, atau memecat peguam yang kami lantik. Dia meneruskan proses itu, jadi anda mesti mengucapkan tahniah kepadanya. Dan anda mesti mengucapkan tahniah kepada dua perdana menteri (Muhyiddin Yassin dan Ismail Sabri Yaakob) yang menjejaki Tun Mahathir semasa mereka meneruskan proses itu. Dan akhirnya, sembilan hakim itu.
Jadi, saya akan katakan ia adalah penumpuan banyak faktor dalam tempoh enam tahun yang lalu yang menghasilkan keadaan gembira hari ini. Semua orang patut berbangga. Pembuat bising dalam Umno adalah minoriti kecil sebenarnya.
Sumber –
https://m.malaysiakini.com/news/635050

4.3

4

votes
Article Rating
Kongsikan artikel ini


BERITA GEMBIRA BUAT PENYOKONG2 NAJIB, BELIAU BOLEH JADI PM LAGI….

Dalam tempoh tidak sampai seminggu, dua kali Speaker Parlimen, Azhar Azizan Harun membuat penegasan bahawa Najib Razak yang kini dipenjarakan di Penjara Kajang, tidak hilang kelayakannya sebagai Ahli Parlimen Pekan.
Katanya, walaupun telah disabitkan bersalah dan kini dipenjarakan, tetapi selagi semakan kehakiman dan pengampunan diraja yang dipohon oleh bekas Perdana Menteri itu tidak dibereskan, kedudukan Najib sebagai Ahli Parlimen adalah kekal.
“Mengambil kira permohonan pengampunan yang telah dibuat sebelum ini dan juga usul semakan kehakiman yang difailkan, maka status Najib sebagai Ahli Parlimen Pekan pada masa ini tidak berubah.
“(Ia) akan hanya dimuktamadkan selepas kedua-dua permohonan pengampunan dan usul tersebut dibereskan,” kata Azhar dalam kenyataan terbarunya semalam.
Azhar seterusnya berkata, Perkara 48(4)(c) Perlembagaan Persekutuan menyatakan, jika petisyen pengampunan difailkan dalam masa 14 hari dari tarikh rayuan diputuskan, kehilangan kelayakan sebagai Ahli Parlimen hanya akan berkuat kuasa sebaik sahaja petisyen pengampunan diselesaikan.
Pendirian Azhar ini bagaimanapun berbeza dengan kenyataannya pada tahun 2019 dahulu ketika memegang jawatan Pengerusi SPR.
Ketika itu beliau menyebut, mana-mana ADUN atau Ahli Parlimen akan dilucutkan status sebagai wakil rakyat jika mereka sudah disabitkan dan dihukum penjara 12 bulan atau lebih, atau didenda tidak kurang daripada RM2,000 atas sesuatu kesalahan.
Kenyataan beliau itu boleh dibaca di sini –
https://www.google.com/amp/s/www.bharian.com.my/amp/berita/nasional/2019/10/617948/ahli-parlimen-adun-lucut-kelayakan-selepas-dapati-bersalah
Dengan pendirian Azhar berkenaan perkara tersebut itu, ini secara langsung bermakna, kekalnya status Najib sebagai Ahli Parlimen bermakna beliau akan terus mendapat gaji dan elaun sebagai Ahli Parlimen Pekan selagi semakan kehakiman dan pengampuan diraja yang dipohonnya tidak diselesaikan.
Dalam erti kata lain, kalau setahun lagi pun kedua-dua perkara itu tidak ada penyelesaiannya, selagi itulah gaji dan elaun sebagai Ahli Parlimen terus diterimanya.
Wahhh….indahnya Malaysiaku ini, bukan duta saja terima gaji buta, Ahli Parlimen pun terima gaji buta juga!!
Soalnya, bagaimana pengundi Pekan mahu mendapat khidmat Najib sebagai Ahli Parlimen dalam keadaan statusnya tidak terlucut itu sedangkan beliau sedang dipenjarakan di Penjara Kajang?
Bolehkah mereka mengunjungi beliau di Kajang untuk mendapat tandatangan sokongan daripadanya?
Adakah juga Najib akan diberikan kebenaran khas untuk hadir ke Parlimen dalam sidang Dewan Rakyat, terutama dalam pengundian yang kritikal melibatkan rang undang-undang atau belanjawan?
Yang menarik juga, dengan terus menerima gaji dan elaun bulanannya, walaupun ditahan di Penjara Kajang, boleh jadi Najib sekarang ini merupakan satu-satunya banduan di negara kita, malah mungkin di dunia, yang menerima pendapatan sedemikian tinggi.
Maka, siapa cakap jadi banduan tiada untungnya?
Di waktu yang sama, oleh kerana berdasarkan pendirian Azhar bahawa kedudukan Najib sebagai Ahli Parlimen tidak terlucut selagi semakan kehakiman dan pengampunan diraja yang dipohonnya tidak diselesaikan, ia juga membawa erti bahawa bekas Perdana Menteri itu masih boleh bertanding dalam PRU15 akan datang sekiranya masih tiada apa-apa perkembangan berkenaan semakan kehakiman dan pengampuan diraja itu pada hari penamaan calon.
Seseorang hanya tidak boleh bertanding lagi jika kelayakannya sebagai Ahli Parlimen telah terlucut.
Tak terlucut atau tidak dilucutkan bermakna masih boleh bertanding kerana hanya seseorang yang telah terlucut kelayakan saja tidak dibenarkan bertanding.
Ini tentunya satu lagi berita gembira buat penyokong-penyokong Najib kerana beliau kini nampaknya masih ada peluang untuk bertanding lagi di Pekan.
Ahmad Zahid Hamidi dan UMNO, terutama jika dikipas dengan kuat oleh Dr Puad Zarkashi, pasti tiada masalah untuk mencalonkan lagi Najib di Pekan.
Tambahan lagi Najib juga tentunya seratus peratus termasuk dalam kategori WALI – winnable, acceptable dan likeable – iaitu ciri-ciri yang dimahukan oleh UMNO terhadap calon-calonnya dalam PRU15 nanti.
Kalau setakat Pekan, dari dalam penjara pun Najib pasti boleh menang punya.
Lebih menarik lagi, apabila tidak hilang kelayakan dan boleh bertanding sebagai Ahli Parlimen, tentulah boleh pula Najib dicalonkan sebagai calon Perdana Menteri selepas PRU15 akan datang.
Kalau ditakdirkan BN menang, sekali lagi sejarah akan tercipta di negara kita ini – bekas Perdana Menteri yang dipenjarakan kembali semula jadi Perdana Menteri?
Ehhh…nasib baik terjaga awal, kalau tidak, pasti panjang lagi mimpi tidur siang petang tadi.
ShahbudinHusin 09/09/2022.

4.5

11

votes
Article Rating
Kongsikan artikel ini


TITAH AGONG TENTANG KEADILAN DAN PENGAMPUNAN UMPAMA AIR SEJUK DARI PERGUNUNGAN

Di sebalik riuh-rendah ramai orang ghairah bercakap mengenai pengampunan Najib Razak, titah Yang Dipertuan Agong, Al-Sultan Abdullah Ri’ayatuddin Al Mustafa Billah Shah ketika merasmikan Kompleks Mahkamah Syariah Negeri Pahang di Kuantan, Isnin lalu bolehlah diibaratkan seperti curahan air gunung ketika musim panas yang dapat menyejukkan seluruh jiwa yang sedang keresahan.
Titah baginda, tiada sebarang keistimewaan atau pengecualian kepada pihak yang melakukan kesalahan dari segi keadilan.
Al-Sultan Abdullah seterusnya bertitah, ketegasan prinsip keadilan Islam juga tidak membenarkan sebarang ketidakadilan kepada sesiapa pun termasuk pihak yang tidak disenangi.
“Undang-undang hanya memiliki satu bahasa; satu prinsip; satu hukuman dan satu aplikasi kepada sesiapa pun.
“Keadilan yang diamalkan tanpa memilih kasih berjaya mengangkat martabat Islam pada zaman Rasulullah.
“Prinsip keadilan yang telus dan terbuka turut berjaya membangunkan masyarakat yang adil, saksama, makmur dan sejahtera,”titah baginda lagi.
Al-Sultan Abdullah turut bertitah, kuasa menghukum dan memberikan pengampunan juga tidak wajar digunakan sewenang-wenangnya kerana ia bakal dipertanggungjawabkan kelak.
“Jika undang-undang tidak dilaksanakan secara konsisten dan adil pasti keadilan tidak akan tercapai kerana falsafah disebalik penggubalan sesuatu undang-undang itu telah ternoda.
“Jika perkara itu berlaku, pihak yang lemah akan menjadi mangsa kepada pihak memiliki kuasa dan menjadi titik permulaan menghalalkan penindasan dan kezaliman dalam sistem pemerintahan,” titah baginda.
Walaupun bertitah dalam majlis perasmian Kompleks Mahkamah Syariah dan lebih dalam konteks undang-undang Islam, titah baginda itu juga jika diteliti secara umum, ia amat selari dengan perkembangan semasa, khususnya dalam kes yang melibatkan Najib sekarang ini.
Dengan itu, rakyat tentu saja menjunjung kasih dan gembira dengan titah baginda yang penuh makna itu.
Terlihat jelas bahawa baginda amat menekankan tentang prinsip keadilan dalam perlaksanaan undang-undang dan juga dalam memberi pengampunan, sambil mengingatkan sebarang ketidakadilan akan dipertanggungjawabkan di kemudian hari.
Meskipun begitu, dalam konteks berkaitan, sementara titah Agong itu amat mudah untuk difahami mesejnya, masih kedengaran suara-suara sumbang daripada penyokong Najib yang tidak puas hati dengan hukuman yang diterima bekas Perdana Menteri itu.
Terdengar pelbagai ancaman, antaranya untuk memecat Percana Menteri, Ismail Sabri Yaakob sebagai ahli UMNO dan gesaan agar Ahli-Ahli Parlimen UMNO segera menarik sokongan terhadap kerajaan.
Tujuan semua itu tidak lain adalah untuk mencetuskan ketidakstabilan dan huru hara, seterusnya diharapkan agar PRU15 diadakan dengan segera sebagai jalan penyelesaiannya.
Ternampak di sini matlamat menjatuhkan kerajaan dan menukar Perdana Menteri adalah bersifat kepentingan peribadi iaitu melepaskan seseorang dalam kadar segera daripada penjara dan bukan untuk menyelamatkan masa depan negara.
Ketika ini, semua orang sedar mengadakan pilihan raya bukanlah waktu yang sesuai kerana pelbagai masalah dan hambatan sedang menggunung menyesakkan nafas kehidupan rakyat.
Rakyat mahu kehidupan dan makanan, bukan ingin turun mengundi serta menukar kerajaan.
Dengan demikian, jika penarikan sokongan atau pemecatan kepada Perdana Menteri dilakukan oleh kluster tertentu dalam UMNO, ada baiknya jika Agong kekal mengutamakan kestabilan dalam negara dan mengisytiharkan darurat sebagai jalan penyelesaiaan sementara sehingga tiba waktu yang sesuai untuk PRU15 diadakan.
Agong selama ini telah terbukti memiliki kebijaksanaan dalam mendepani beberapa krisis politik dalam negara, dan sebagaimana semua keputusan baginda disokong oleh rakyat jelata, jika darurat diisytiharkan juga, rakyat pastinya juga tidak berbelah bagi menyokong dan berdiri bersama baginda.
– ShahbudinHusin 09/09/2022.

4.8

6

votes
Article Rating
Kongsikan artikel ini


SOMBONGNYA TOK MAT – “SAYA TIMBALAN PRESIDEN, SUKA HATI SAYALAH BERTANDING DI MANA”

Timbalan Pengerusi Barisan Nasional (BN), Datuk Seri Mohamad Hasan mengesahkan beliau akan bertanding kerusi Parlimen pada Pilihan Raya Umum Ke-15 (PRU-15), namun tidak menyatakan kerusi mana termasuk Rembau seperti yang diperkatakan sebelum ini.
Beliau yang juga Timbalan Presiden UMNO dan Pengarah Pilihan Raya BN menegaskan kedudukan calon dan kerusi bagi gabungan itu mahupun UMNO belum dimuktamadkan.
“Saya belum cakap pasal kerusi lagi dan Rembau pun, saya hanya bercakap soal kesiapsiagaan jentera parti.
“Saya hanya bagi tahu akan bertanding di peringkat Parlimen dan tiada nyatakan kerusi di mana pun. Fokus kami bincang soal jentera dan belum lagi membabitkan soal calon dan kerusi mana.
“Saya tak pernah cakap nak bertanding (kerusi Parlimen) di mana-mana, cuma saya bagi tahu sudah sampai masanya untuk bertanding di peringkat Parlimen, di Parlimen mana suka hati saya lah, saya Timbalan Presiden,” katanya kepada pemberita di sini, hari ini.
Terdahulu beliau merasmikan Mini Ekspo Keselamatan dan Kesihatan Sempena Sambutan Hari Malaysia 2022 di Gelanggang Bola Keranjang, Taman Elvina Hijayu 3B, Bandar Sri Sendayan, dekat sini.
Yang turut hadir, Pengerusi Persatuan Penduduk Bandar Sri Sendayan selaku penganjur program, Ahmad Murshidi Kamal.
Program dimeriahkan dengan pelbagai aktiviti antaranya pameran agensi kerajaan, ceramah penjagaan kesihatan dan keselamatan, jualan produk usahawan dan pertandingan mewarna kanak-kanak.
Dalam laporan media sebelum ini, Menteri Kesihatan yang juga Ahli Parlimen Rembau, Khairy Jamaluddin mengesahkan tidak akan bertanding di Parlimen Rembau pada PRU-15.
Keputusan itu dibuat selepas beliau diarah mengosongkan kerusi itu oleh Mohamad yang juga Ketua UMNO Bahagian Rembau, yang mahu bertanding di Parlimen Rembau, selain mempertahankan kerusi Dewan Undangan Negeri (DUN) Rantau yang disandangnya sejak 2004.
Dalam pada itu, Mohamad yang juga Pengerusi Badan Perhubungan UMNO Negeri Sembilan berkata, BN/UMNO tidak akan mengamal dasar menetapkan calon tertentu perlu kekal di kerusi masing-masing.
Beliau berkata, setiap negeri akan mencalonkan nama dan kerusi masing-masing sebelum rundingan dibuat di peringkat kepemimpinan tertinggi BN untuk menentukan dan membuat keputusan.
“Kita akan lihat siapa yang dianggap layak dan boleh dipertimbangkan untuk kita jadikan sebagai calon.
“Kriteria utama adalah hendak menang dan saya tiada isu berkaitan hubungan peribadi atau agenda tertentu (dalam pemilihan calon) dan sebagainya.
“Keutamaan saya sebagai Pengarah Pilihan Raya adalah hendak menang, bila nak menang kita kena cari kaedah nak menang walaupun calon itu dah lama di situ (kerusi), tapi kalau dia boleh menang, kenapa tidak (dipilih),” katanya.
Sumber –
https://www.google.com/amp/s/www.bharian.com.my/amp/berita/nasional/2022/09/998656/di-parlimen-mana-suka-hati-sayalah-saya-timbalan-presiden

4.3

3

votes
Article Rating
Kongsikan artikel ini


KUASA PREROGATIF PENGAMPUNAN, SULTAN SELANGOR SOKONG TITAH AGONG

Sultan Selangor Sultan Sharafuddin Idris Shah mengingatkan pihak eksekutif agar sentiasa mendukung penuh prinsip kebebasan kehakiman dan mengelak dari sebarang cubaan untuk mempengaruhi proses pentadbiran keadilan badan kehakiman.
Baginda bertitah kebebasan badan kehakiman memerlukan sokongan, dukungan, kefahaman dan iltizam dari semua pihak terutama dari pihak eksekutif.
“Sehubungan dengan itu, beta menyeru semua pihak berganding bahu dengan mengambil langkah-langkah ke arah mempertahankan dan menjamin kebebasan badan kehakiman demi kesejahteraan dan kemakmuran negara,” titah baginda dalam kenyataan hari ini.
Baginda juga menyeru agar rakyat memberi sepenuh kepercayaan kepada sistem kehakiman negara tanpa perlu melemparkan tohmahan yang tidak berasas tanpa mengetahui fakta dan alasan-alasan penghakiman terhadap sesuatu kes.
Sultan Sharafuddin bertitah sebarang tohmahan yang tidak berasas akan mengundang persepsi negatif terhadap kebebasan badan kehakiman dan pasti menghakis keyakinan dan kepercayaan rakyat terhadap sistem pentadbiran keadilan negara.
“Keadaan ini juga akan secara tidak langsung menjejaskan nama baik negara di peringkat antarabangsa,” titah baginda.
Sultan Sharafuddin juga menzahirkan sokongan padu baginda terhadap titah ucapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 5 Sept lepas, berkaitan dengan kuasa prerogatif pengampunan yang tidak boleh dilaksanakan sewenang-wenangnya demi kepentingan pihak tertentu.
Titah baginda, rakyat perlu memahami bahawa proses pengampunan perlu dilaksanakan mengikut lunas undang-undang dan prosedur yang telah diperuntukkan di bawah perlembagaan dan undang-undang berkaitan dengannya.
“Setiap rakyat di negara ini berkehendakkan keadilan, kesaksamaan serta ketelusan daripada badan kehakiman atas sesuatu kes yang diadili.
“Oleh itu adalah menjadi tanggungjawab semua pihak untuk sentiasa memelihara nama baik badan kehakiman agar ia tidak tercemar dari sebarang bentuk pengaruh dan tekanan,” titah baginda.
 – Bernama

5

2

votes
Article Rating
Kongsikan artikel ini


TENGKU ZAFRUL MENTERI KEWANGAN PALING TAK BERTANGGUNGJAWAB – ANWAR

Presiden PKR Anwar Ibrahim menyerang Tengku Zafrul Abdul Aziz sebagai bukan menteri kewangan yang bertanggungjawab.
“Kita pernah melalui krisis ekonomi yang besar (pada 1997). Serangan di Thailand ke atas baht, merudum ekonomi Thailand. Disambung rupiah di Indonesia, merudum Indonesia. Kemudian won di Korea dan kita mendapat tempias yang dahsyat.
“Apa kita lakukan? Kita adakan mesyuarat perbincangan langkah-langkah setiap hari dan rakyat dimaklumkan tentang langkah-langkah yang diambil dan langkah-langkah yang perlu dimaklumkan kepada rakyat.
“Hari ini, seperti saya sebut, merudum ringgit dalam keadaan ekonomi Asia tidak merudum kita merudum dan tidak ada maklumat (daripada menteri kewangan),” katanya.
Anwar berkata demikian di perhimpunan “Rapat Mega Keadilan” pertama parti itu di Taman Melawati, Kuala Lumpur semalam yang berlangsung dari lima petang hingga tengah malam.
Acara itu merupakan siri perhimpunan mega di seluruh negara.
Anwar mengkritik Zafrul sebagai kekurangan jawapan yang boleh dipercayai.
“Di Parlimen, saya malas untuk bertanya banyak soalan kepada Zafrul kerana saya tidak fikir jawapan itu jawapan yang sepatutnya disampaikan oleh mana-mana menteri kewangan yang bertanggungjawab.
“Bila kita cakap soal bank, rakyat susah peniaga-peniaga kecil susah. Dia jawab mempertahankan bank bukan mempertahankan rakyat di bawah.
“Itu pun ada yang orang masih berkata Yang Berhormat! Yang Berhormat!” tambah Anwar, melakonkan seseorang yang bergegas untuk mencium tangan menteri kewangan.
“Menyampah betul. Ini yang saya sebut bangang ini. Bila sebut bangang, (kata) kasar, apa dia kasar?
“Kamu ambil duit rakyat, Kamu curi duit 1MDB, sebut sahaja masalah Mara curi, Felda curi lembu (NFC) pun curi,” kata Anwar yang merupakan bekas menteri kewangan pada tahun 90-an.
Ringgit Malaysia (RM) jatuh berbanding dolar Amerika Syarikat (AS), melepasi paras psikologi RM4.50 pada 6 Sept.
Ini adalah kali pertama paras RM4.50 ditembusi sejak Januari 1998, beberapa bulan selepas bermulanya Krisis Kewangan Asia.
Ringgit kehilangan sembilan peratus nilainya jika dibandingkan dengan dolar AS dalam tempoh setahun.
Menyentuh mengenai keadaan ekonomi semasa, timbalan presiden PKR Rafizi Ramli, awal malam tadi, menegaskan apabila Bank Negara menaikkan kadar faedah akibat kehilangan pelabur, rakyat yang menjadi mangsa.
“Rakyat biasa macam saudara-saudari, walaupun saudara-saudari tak tukar duit dalam dolar, walaupun tiada simpanan di luar negara, rakyat biasa menjadi mangsa dengan dua cara, melalui bayaran faedah yang tinggi dan  kos sara hidup naik,” katanya.
“Kalau kita ada lima anak, kereta nak kena bayar, minyak nak kena bayar, rumah nak kena bayar, selama ini pun hidup dengan hutang, tambahan bayaran faedah bulan-bulan itu kita kena hutang kredit kad silap-silap kita hutang dengan along,” katanya.
“Kita berhadapan dalam keadaan rakyat terpaksa tanggung kegagalan terhadap pengurusan kerajaan. Bukan sahaja gagal, tapi kita punya ruang untuk kita bertindak itu makin nipis,” katanya.
Demikian katanya ketika merujuk kepada ruang fiskal negara yang semakin menipis.
“Saya sebut semua ini supaya rakyat tahu bahawa semasa kita memasuki pilihan raya, walaupun Najib (Razak), Rosmah (Mansor) sudah (dihukum) penjara, Zahid (Hamidi)… terpulang kepadanya, sama ada dia masuk atau tidak…
“Ismail Sabri, walaupun muka dia kesian, kita kena ingat kita nak tukar kerajaan, bukan sebab nak Anwar jadi PM atau nak bagi jawatan orang kita sendiri dalam kuasa.
“Kami mahu menukar kerajaan kerana kerosakan ini, jika kami tidak memperbaikinya sekarang, kami akan mewarisi masalah itu, yang akan menjadi lebih besar dan lebih besar dalam tempoh lima hingga enam tahun,” kata Rafizi.
Sumber –
https://m.malaysiakini.com/news/635486

4.8

6

votes
Article Rating
Kongsikan artikel ini


INILAH HASIL SETAHUN MOU PH DENGAN KERAJAAN PERSEKUTUAN

13 September tahun lalu merupakan tarikh keramat lagi bersejarah apabila Pakatan Harapan bersetuju untuk memeterai Memorandum Persefahaman (MoU) dengan Kerajaan Persekutuan lalu membentuk kerjasama dwipartisan ke arah reformasi institusi negara.
Menyorot kembali setahun perjalanan MoU ini, dianggarkan lebih 83 peratus perkara-perkara yang telah disepakati sudah berjaya dilaksanakan.
Antara kejayaan hasil pencapaian MoU ini termasuk:
1. Akta Anti Lompat Parti
Akta Anti Lompat Parti yang diluluskan di Parlimen pada 28 Julai 2022 adalah kemenangan terbesar buat rakyat dan satu titik permulaan baharu dalam sistem demokrasi negara.
2. Pewartaan Undi18 dan Pendaftaran Pemilih Automatik
Pindaan umur kelayakan mengundi 18 tahun dan pendaftaran pemilih automatik telah diwartakan secara rasmi dan mula berkuat kuasa pada 15 Disember 2021.
3. Moratorium B50
Pemberian moratorium pinjaman bank kepada kumpulan 50 peratus terbawah (B50) merupakan satu kemenangan kepada rakyat.
4. Pembaharuan Parlimen
Pembaharuan Parlimen telah menjadi salah satu daripada enam transformasi utama dalam MoU ini dan antara pencapaian utama yang dapat dilihat ialah melalui pemerkasaan Jawatankuasa-Jawatankuasa Pilihan Khas Parlimen dengan penyertaan yang lebih seimbang di antara Ahli Parlimen Kerajaan dan Pembangkang.
5. Peruntukan sama rata untuk semua Ahli Parlimen
Hasil MoU ini, kesemua Ahli Parlimen Kerajaan dan Pembangkang yang dirangkumi MoU ini menerima peruntukan yang sama, demi menjamin khidmat yang berkesan dan manfaat akhir dinikmati rakyat.
6. Perjanjian Malaysia 1963 (MA63)
Usaha memperkukuhkan usaha ke arah pelaksanaan perkara-perkara yang termaktub dalam MA63 telah dipersetujui bersama.
7. Kebebasan Badan Kehakiman
Memastikan badan kehakiman sentiasa bebas dari sebarang campur tangan mana-mana pihak.
Kesemua transformasi yang dilakukan ini adalah untuk menjadikan Malaysia negara yang lebih stabil selain membuktikan kepada rakyat yang Pakatan Harapan mampu mengetepikan sentimen politik demi kesejahteraan rakyat Malaysia. Hasilnya, beberapa pindaan perlembagaan telah dapat dilakukan dan ia tidak mungkin akan berlaku tanpa adanya MoU ini.
Jika kesemua transformasi ini boleh dicapai melalui MoU ini, bayangkan betapa banyaknya transformasi dan reformasi institusi yang boleh dilakukan sekiranya peluang dan mandat rakyat diberikan sekali lagi kepada Pakatan Harapan.
Fahmi Fadzil
Pengarah Komunikasi Pakatan Harapan
Ahli Jawatankuasa Pemandu MoU
13 September 2022.

5

3

votes
Article Rating
Kongsikan artikel ini


KENYATAAN TENGKU ZAFRUL TEMPANG FAKTA, TIDAK PEDULI KESUSAHAN RAKYAT

Kenyataan Menteri Kewangan Tengku Zafrul bahawa kerajaan tidak akan “terlalu fokus” kepada prestasi mata wang adalah membimbangkan dan tempang dari segi fakta.
Harus sedar bahawa Ringgit bukan merosot nilainya baru-baru ini. Ianya telah memulakan tren penurunan sejak 20 tahun lepas. Hari ini, Ringgit telah merosot sebanyak 32% berbanding dengan Singapore Dollar, 30% dengan China dan Thailand, 21% dengan Europah, dan 15% dengan US Dollar.
Maka boleh disimpulkan bahawa kejatuhan nilai mata wang Ringgit adalah satu tren jangka masa panjang yang berterusan. Persoalannya, mengapakah ini berlaku?
Salah satu sebab adalah kemerosotan Pelaburan Luar Langsung (FDI). Dari tahun 2000 hingga 2020, Malaysia hanya berjaya menarik 8% daripada jumlah FDI yang datang ke rantau ASEAN, berbanding dengan 24% sebelum tahun 1997.
Sekarang, Singapura muncul sebagai penarik FDI terbesar dengan pengambilan 55% daripada jumlah FDI yang datang ke rantau ini.
Di samping itu, struktur eksport Malaysia juga tidak dinaiktarafkan. Dasar industrialisasi kita gagal mencetuskan pengesksportan barangan yang bernilai tinggi, sebaliknya terus bergantung kepada elektrik yang murah serta pekerja asing bergaji rendah.
Ini telah mengakibatkan ekonomi kita lebih bergantung kepada komoditi: kelapa sawit, minyak dan gas sahaja. Dan kita sedar bahawa sektor yang tidak diperbaharui ini tidak mampu membawa Malaysia ke tahap yang lebih baik dalam 20 tahun yang akan datang.
Punca kepada semua ini adalah tadbir urus yang lemah, persekitaran perniagaan yang tidak memberangsangkan dan penuh dengan korupsi, serta kemimpinan yang tidak berkeupayaan.
Saya terkilan bahawa Tengku Zafrul sebagai seorang Menteri Kanan tidak sedar bahawa penurunan Ringgit adalah satu tren berterusan serta masalah struktur yang perlu ditangani oleh kerajaan.
Beliau juga langsung tidak mengambil berat tentang kesusahan dan penderitaan yang dihadapi oleh rakyat jelata sekarang akibat kenaikan harga barang yang berpunca daripada kejatuhan nilai mata wang Ringgit.
Apabila ringgit merosot, rakyat terpaksa menggunakan lebih Ringgit untuk membeli barang keperluan yang perlu diimport seperti susu, daging lembu, koko, ubi kentang dan lain-lain. Maka sekiranya Tengku Zafrul tidak mengambil berat isu kejatuhan Ringgit, harga barang akan naik dan terus naik.
Saya hairan jika isu sebegini boleh difahami oleh seorang ADUN biasa, mengapakah menteri-menteri tidak faham? Jangan belum sampai musim tengkujuh, otak menteri-menteri UMNO/BN sudah masuk air!
YB Lee Chean Chung
Pengarah Komunikasi KEADILAN
ADUN Semambu
13/09/2022.

5

3

votes
Article Rating
Kongsikan artikel ini


TRAK AYUH MALAYSIA GEMPUR JOHOR, MELAKA HUJUNG MINGGU INI

Saya mohon maaf kerana ada masalah untuk mengakses Facebook sejak lebih seminggu lepas. Masalah itu sedang diselesaikan, Insya Allah saya dapat naikkan kandungan baru bermula hari ini.
Momentum #AyuhMalaysia diteruskan. Setakat ini, ada tanda-tanda peralihan sokongan dari pengundi atas pagar di seluruh Malaysia. Masih banyak yang perlu dibuktikan untuk meyakinkan pengundi, jadi kita perlu terus berlari.
Saya dan Izzah akan ke Johor dan Melaka hujung minggu ini (Sabtu, 17 September dan Ahad, 18 September).
Kempen bermula jam 3 petang 17 September dengan siri latihan PACA untuk sukarelawan di Johor Baharu.
Untuk jelajah trak, pada hari Sabtu, 17 September, saya akan bermula di Simpang Renggam dan Saudari Izzah akan bermula di Johor Baharu, kedua-duanya bermula serentak jam 9 malam. Kemudian kami akan bersilang tempat – saya akan menjadi penceramah terakhir di Johor Baharu dan Saudari Izzah penceramah terakhir di Simpang Renggam.
Kemudian saya akan bergegas balik ke Kuala Lumpur untuk melancarkan kempen lapangan KEADILAN yang melibatkan 600 pengurus kempen lapangan dari seluruh negara. Kempen lapangan KEADILAN akan bermula besar-besaran dari minggu depan dengan sasaran menghubungi 20,000 pengundi atas pagar setiap minggu di seluruh negara.
Selepas itu, saya akan bergegas balik ke Batu Pahat untuk mengumumkan barisan kepimpinan KEADILAN Johor dan strategi pilihanraya. Sidang media bersama kepimpinan penuh KEADILAN Johor bermula jam 130 petang.
Jam 5 petang, saya dan trak akan berada di Parlimen Ledang dan berakhir di Parlimen Tangga Batu pada sebelah malamnya.
Sedikit demi sedikit, kita telah berjaya membina momentum yang menggoyang keyakinan Kerajaan PUB (PAS UMNO BERSATU). Saya ajak seberapa ramai rakyat yang membenci pembodohan dan penyelewengan berjumpa saya dan Saudari Izzah di sepanjang jelajah trak #AyuhMalaysia untuk mendengar sendiri pandangan kami mengenai masa depan rakyat dan negara.
RAFIZI RAMLI
Timbalan Presiden Keadilan
14 September 2022.

5

4

votes
Article Rating
Kongsikan artikel ini


GUAN ENG SAHUT CABARAN SARAVANAN, MASING2 SETUJU LETAK JAWATAN

Sebagai Pengerusi Kebangsaan DAP, saya menerima cabaran Menteri Sumber Manusia M. Saravanan untuk meneliti dan mencari kelemahan dalam usaha beliau untuk mengatasi kekurangan pekerja yang teruk, dan bahawa salah seorang daripada kami akan meletakkan jawatan jika kelemahan dapat atau tidak dapat ditemui.
Saravanan tidak berpuas hati apabila dia memberitahu The Vibes di Pulau Pinang pada 13 September bahawa,
“Sekiranya dia (Lim) tidak dapat mencari apa-apa yang salah dengan cara kementerian menangani kekurangan pekerja, dia harus meletakkan jawatan serta-merta sebagai (pengerusi DAP). Jika dia menemui sesuatu yang salah, maka saya akan meletakkan jawatan.”
Saravanan tidak seharusnya cuba mengalih perhatian dengan membuat serangan peribadi yang tidak berasas dan sepatutnya menangani dengan fakta dan angka terhadap kebimbangan yang dibangkitkan oleh majikan berkaitan dengan kekurangan buruh migran yang teruk.
Setakat ini Saravanan tidak menjawab mahupun memberi penjelasan berkenaan 12% kadar kejayaannya yang menyedihkan dalam mendapatkan pekerja asing memasuki Malaysia.
Perkara ini bukan dibangkitkan oleh saya, tetapi oleh Persatuan Minyak Sawit Malaysia (MPOA), yang menganggarkan hanya 47,000 pekerja asing telah memasuki Malaysia atau 12% daripada 385,000 kelulusan sejak Januari 2022 bagi pekerja asing yang diluluskan untuk syarikat dalam semua sektor industri.
Apa gunanya Saravanan mendakwa bahawa telah meluluskan sehingga 400,000 pekerja asing untuk menyertai tenaga kerja di sini sedangkan mereka tidak boleh masuk ke negara ini?
Ini adalah satu lagi sembang kosong oleh seorang Menteri yang tidak cekap.
Saravanan tidak boleh begitu tidak bertanggungjawab untuk melepaskan tangan daripada krisis kekurangan buruh hanya kerana dia telah memberi kelulusan dan tugasnya berakhir di situ.
Dia mesti memastikan bahawa kelulusannya dilaksanakan atau jika tidak apa gunanya dia memberi kelulusan.
Saya akan menunggu Saravanan untuk menetapkan tarikh untuk menyahut cabaran Saravanan serta isu-isu kritikal dan kelemahan-kelemahan lain yang telah melambatkan pengambilan segera pekerja asing.
MPOA telah menyatakan bahawa industri minyak sawit memerlukan 120,000 pekerja asing manakala sektor E&E Malaysia memerlukan sekurang-kurangnya 30,000 pekerja dengan segera.
Kekurangan pekerja yang teruk telah mengakibatkan kerugian sebanyak RM33.5 bilion kepada sektor perladangan, sarung tangan getah dan industri alat ganti kenderaan sahaja.
Industri lain juga akan mencatatkan kerugian berpuluh bilion ringgit.
Bilakah ratusan ribu pekerja asing yang dijanjikan akan masuk ke negara ini?
Kegagalan yang begitu teruk sebegini akan memberi kesan buruk kepada iklim pelaburan di negara ini.
LIM GUAN ENG
Pengerusi DAP.

5

1

vote
Article Rating
Kongsikan artikel ini


SAYA TAK PERNAH LIHAT BADAN KEHAKIMAN YANG BEBAS SEPERTI HARI INI – MUSA HITAM

Tun Musa Hitam menegaskan, beliau tidak pernah melihat badan kehakiman yang bebas seperti hari ini terutama yang melibatkan hal ehwal politik.
Menurut bekas Timbalan Perdana Menteri itu, institusi kehakiman negara hari ini sangat tegas sehingga mencetuskan kemarahan banyak pihak khususnya terhadap golongan yang mempunyai kepentingan politik.
Dalam masa sama, Musa tidak menolak ada juga golongan yang gembira kerana sistem perundangan negara memperlihatkan tiada campur tangan daripada kerajaaan.
“Saya tidak pernah menyaksikan badan kehakiman yang bebas seperti sekarang, sangat tegas dan sudah tentu yang berkaitan dengan kepentingan politik, ia melibatkan banyak pihak akan marah dan gembira tetapi perkara yang kita perlu berpegang pada prinsip tidak campur tangan yang pernah anda lihat padanya,” jelasnya.
Musa berkata demikian dalam sidang media selepas merasmikan Sambutan Hari Malaysia Persatuan Dyslexia Malaysia, di ibu negara, pada Khamis.
Beliau berkata demikian sebagai mengulas keputusan mahkamah berkaitan dengan kes penyelewengan dana serta rasuah yang menyaksikan beberapa ahli politik dijatuhkan hukuman.
Tambah Musa, kebebasan badan kehakiman perlu dipertahankan bagi memastikan prinsip keadilan terus ditegakkan di negara ini.
“Jika anda terlibat secara emosi, anda mungkin tidak gembira. Sangat jelas dalam badan kehakiman kita adalah bebas, malah peguam adalah sebahagian daripada isu kebebasan institusi ini.
“Tetapi bagi saya setakat ini dalam hidup saya ini tidak pernah sebebas yang saya saksikan dalam hidup saya,” katanya lagi.
Sumber –
https://www.google.com/amp/s/www.astroawani.com/berita-malaysia/saya-tidak-pernah-lihat-badan-kehakiman-negara-bebas-seperti-hari-ini-tun-musa-381154%3Famp%3D1

5

2

votes
Article Rating
Kongsikan artikel ini


“CUKUP-CUKUPLAH GILA TALAK, TERIMA HAKIKAT PAS TELAH DICERAI TALAK TIGA OLEH UMNO”

– Sejak seminggu dua ini saya tengok macam-macam polemik mengenai MN yang timbul. Kebanyakan datang daripada pemimpin PAS yang masih tak dapat terima kenyataan mereka sudah diceraikan talak tiga oleh UMNO.
– Saban hari mereka meroyan dan merapu bukan-bukan. Create macam-macam cerita pasal MN ini sehingga sanggup heret pemimpin UMNO lain sekali dalam cerita penuh sadis mereka itu.
– Hinggakan dari Mursyidul Am, Presiden sehingga ke SUA mereka sanggup buat cerita fitnah dan palsu kononnya ada pemimpin UMNO yang masih berminat dan berunding dengan mereka untuk teruskan kerjasama MN.
– Kononnya ada rundingan rasmi ‘pintu belakang’ antara PAS dan UMNO untuk tetap bekerjasama di bawah gabungan yang sudah lama mati itu. Tapi bila tanya orang UMNO…semua menafikan ada rundingan itu kerana orang UMNO tetap berpegang kepada keputusan parti yang sebulat suara sudah tutup pintu untuk MN.
– Bila Presiden Bersatu, Muhyiddin minta penjelasan dari geng Pak Lebai ini pasal dakwaan mereka ada rundingan sulit MN, Pak Lebai terus pusing cerita, cakap tak ada rundingan rasmi dan tak ada progress pun dalam rundingan itu. Nampak geng Tok Guru ni tukar cerita dan tipu pula anak guru agama. Tapi saya tak hairan pun, sebab sebelum ini pun anak guru agama tu pun tipu PAS pasal perjanjian politik sulit antara dia dengan PM.
– Orang PAS ni nak samakan UMNO dengan parti mereka yang demokrasi dan ketetapan dasar parti sudah ke laut. Bagi saya semua penipuan dan fitnah itu sebenarnya adalah cubaan untuk pecah belahkan serta melaga-lagakan pemimpin UMNO yang turut didalangi beberapa orang malaun dalam UMNO sendiri.
– PAS masih tergila-gilakan MN dan masih mahu bersama UMNO kerana mereka mula sedar PN dan Bersatu sudah tak kuat. PAS tahu jika mereka hanya bersama PN, peluang mereka untuk menang banyak kerusi pada PRU15 amat tipis dan mereka tak ada peluang lagi untuk jadi menteri serta dapat kemewahan yang dikecapi hari ini.
– Jadi saya nak pesan pada PAS terutamanya Haji Hadi tu, Masyaallah…cukup-cukuplah duk kejar dan gila talak dengan MN serta UMNO. Cubalah faham bahasa sikit, UMNO dah gerak solo dan tak perlukan lagi pasangan, jadi PAS tak payah lagi nak terhegeh-hegeh dengan MN.
– Baik Hadi dan PAS tumpukan saja buat kerja macam mana nak pertahankan Kelantan, Terengganu dan Kedah.
– Sebab saya dengar pun PAS sudah mula ‘kenaling’ di Kelantan sebab orang Kelantan sudah muak dengan PAS. Sampai hasil hutan pun sudah habis tapi rakyat Kelantan tak rasa pun nikmat pembangunan yang diusahakan Kerajaan PAS.
– Mungkin Kerajaan PAS ni hanya tahu berdoa dan tawakal saja tanpa usaha. Kononnya semua diserahkan pada takdir ilahi tanpa buat kerja. Jadi rakyat Kelantan sudah jemu dan tak mahu lagi dipermainkan oleh janji-janji palsu PAS.
– Di Terengganu pun, orang Tranung pung katanya PRU15 nanti mereka nak balik semua kepada Kerajaan BN selepas Kerajaan PAS gagal bela kebajikan serta bawa pembangunan kat negeri itu.
– Di Kedah pun, orang Kedah dah cemuih dengan peel MB Sanusi yang asyik sembang bergegaq saja tapi hasil takde langsung.
– Saya juga nak ingatkan kepada malaun-malaun dalam UMNO yang masih cuba nak bekerjasama dengan PAS dalam MN; berhentilah daripada buat kerja sia-sia tu. Kamu semua kena akur kepada keputusan parti yang dah tak mahukan MN. Tak payahlah jadi utusan tak rasmi atau pencacai haram nak berunding dengan PAS atau nak minta parti terima cadangan PAS untuk bincang tentang strategi 1 lawan 1 di 27 kerusi.
– Biarlah PAS berapa kali pun dan nak beri beribu cadangan pun, biar PAS dengan cara mereka dan kita orang UMNO dengan cara kita. Alangkah baiknya kamu semua kembali kepada perjuangan parti dan jangan jadi talam dua muka demi kepentingan peribadi.
*NOTA KAKI
– PAS nak buat solat hajat minta Allah bukakan hati orang-orang UMNO supaya terima gabungan PN dan MN. Hurmmm macam itulah sifat PAS sejak dulu lagi.
– Bila dah terdesak dan terselit belakang pintu, mereka mulalah pergunakan agama untuk merai sokongan dan menyerlahkan kononnya mereka warak serta menjunjung Islam.
– Selama lebih 2 tahun duduk senang lenang dalam Kerajaan PN, mengapa mereka tak sibuk-sibuk buat solat hajat ketika itu untuk minta dibukakan pintu hati orang UMNO sokong mereka.
– Ooo saya lupa, masa tu pemimpin PAS seronok dan leka mengecapi kemewahan duniawi di kerusi empuk dan bilik berhawa dingin di Putrajaya. Mereka selesa sebab ketika itu pasangan barunya, Bersatu tengah hebat dan gagah. Jadi mereka tak perlukan UMNO. Tapi bila sudah tiba hari penentuan nasib PRU15 yang di tangan rakyat barulah PAS nak ingat kat UMNO.
– Tapi sekarang ni Bersatu sudah lemah, tak larat dan tercungap-cungap. PAS tahu mereka tak boleh lagi nak harapkan Bersatu untuk terus berikan kemewahan dan menjamin tempat mereka dalam kerajaan selepas PRU15 nanti.
– Sebab itulah baru sekarang mereka nak ingat untuk buat solat hajat dan berdoa kepada Allah. Tapi masalahnya semua orang dah tahu pemimpin PAS ini jenis penunggang agama semata-mata untuk kepentingan politik mereka.
– Di Kelantan sebagai Negeri Serambi Mekah sendiri pun PAS gagal berdoa supaya UMNO Kelantan terima mereka dalam MN, apatah lagi di negeri-negeri lain. Mungkin Allah tak terima doa pemimpin PAS sebab mereka tak ikhlas.
– Jadi saya nasihatkan PAS, sudah-sudalah berlakon macam merekalah jadi mangsa politik.
DATUK NUR JAZLAN MOHAMED
TIMBALAN PENGERUSI BADAN PERHUBUNGAN UMNO NEGERI JOHOR MERANGKAP KETUA UMNO BAHAGIAN PULAI

4.1

8

votes
Article Rating
Kongsikan artikel ini


SEBAGAI PENGAJARAN, PIMPINAN UTAMA PH WAJIB SAMAN FITNAH BESAR-BESARAN TERHADAP HADI AWANG

Semalam, Presiden Pas Hadi Awang telah menulis satu rencana panjang yang terkandung di dalamnya beberapa fitnah besar terhadap PH.
Antara dakwaannya:-
⁃ ramai di kalangan pimpinan PH adalah mereka yang ‘tidak beriman dan tidak bermoral’.
⁃ gabungan pembangkang PH secara terbuka mengumpulkan ‘kumpulan pemberi rasuah dan penerima rasuah’ di dalamnya.
⁃ dalam PH terkumpul kalangan mereka yang nyata bersikap anti-Islam, mengancam institusi Raja-Raha, rukun negara, dan asas-asas Perlembagaan Persekutuan.
Bersandarkan hujah-hujahnya itu, Hadi berpendirian untuk menolak sebarang kerjasama dengan PH.
Apa yang nyata, sebahagian daripada tuduhan di atas boleh dikategori sebagai fitnah besar yang boleh membawa dosa besar jika tidak dapat dibuktikan kebenarannya.
Soal Pas tidak mahu bekerjasama dengan PH, itu adalah pilihannya tetapi dengan pilihan itu tidak menghalalkan perbuatan Hadi untuk menuduh tanpa bukti dan melakukan fitnah terhadap PH.
Jika Pas tidak mahu kepada Pas, Hadi juga harus sedar, PH seribu kali lebih tidak mahu berkawan dengan Pas.
Pernahkah PH ada cuba memikat atau mengorat Pas untuk bekerjasama?
Jadi, kenapa Hadi tiba-tiba begitu perasan?
Walaupun ada pihak memberi pandangan bahawa tuduhan dan fitnah Hadi itu tidak perlu dipedulikan sangat kerana kata mereka, memang itu sifat Presiden Pas itu sejak dulu lagi.
Beliau pernah memfatwakan UMNO sebagai kafir, tetapi kemudian tanpa rasa malu ingin berbaik-baik dengan parti Melayu itu demi kepentingan politiknya.
Dalam banyak temubual dengannya pula, begitu sering beliau menjawab perkara yang lain daripada isu yang ditanyakan.
Dengan sudah begitu otak Hadi, kata mereka, buat apa hendak dilayan lagi?
Begitu pun, melalui tulisannya semalam, kecuali jika Hadi dapat mengemukakan bukti atas segala tuduhannya itu, itu tetap merupakan suatu fitnah besar yang bukan saja berbahaya kepada masyarakat, lebih daripada itu juga suatu dosa yang besar kepada pelakunya.
Di sebalik Hadi dalam waktu yang sama tidak lupa mengingatkan tentang dosa dan pahala dalam tulisannya, beliau sendirinya nampaknya tidak sedar dosa besar yang dimulakannya.
Dalam hal ini, adalah perlu Hadi diingatkan atau diberi pengajaran untuk bertanggungjawab kepada setiap tuduhan dan fitnah besar yang dilemparkannya itu.
Langkah pertama ialah PH harus segera memulakan gerakan besar-besaran membuat laporan polis agar beliau disiasat dan didakwa atas fitnah besar yang dilakukannya itu.
Kalau fitnah lain terhadap menteri atau pegawai menteri pun pihak polis boleh melakukan siasatan, tidak ada sebab fitnah lebih besar yang melibatkan kedudukan Raja-Raja, agama Islam dan Perlembagan negara tidak boleh disiasat dan diambil tindakan.
Pimpinan PH di semua peringkat tidak harus berdiam diri begitu saja dalam hal ini.
Langkah kedua, pimpinan utama PH khususnya, mesti segera mengemukakan saman firnah terhadap Hadi atas fitnah besarnya itu.
Saman fitnah itu mesti disertai dengan tuntutan gantirugi yang besar jumlahnya agar ia menjadi pengajaran kepada beliau supaya tidak mengulanginya lagi di masa depan.
Sebelum fitnah besarnya itu dihukum Tuhan di akhirat kelak, pimpinan PH harus menunjukkan jalan hukuman di dunia terlebih dahulu kepada Hadi.
Di dunia dan di negara ini, gelaran lebai, haji atau mengetuai parti Islam bukanlah lesen untuk menabur fitnah sesuka hati.
Pas dan Hadi, walaupun tercatat kalah dalam banyak saman fitnah dan terpaksa membayar gantirugi yang besar sebelum ini, mereka nampaknya tidak pernah insaf dan bertaubat.
Untuk itu, jumlah gantirugi yang lebih besar hendaklah dituntut sehingga berdepan tuntutan bankrapsi jika tidak mampu membayarnya.
Jangan sesekali jika saman telah dimulakan nanti, PH bersikap murah hati dengan permohonan maaf atau penyelesaian di luar mahkamah.
Orang degil seperti Hadi tidak akan berubah dengan kemurahan hati melalui kemaafan, beliau mesti diberi pengajaran yang sewajarnya.
– ShahbudinHusin 16/09/2022.

4.6

8

votes
Article Rating
Kongsikan artikel ini


BUBAR! BUBAR! BUBAR!

Di bawah in
i
saya kongsikan tulisan seseorang yang saya baca dalam media sosial sebaik berakhirnya Konvensyen Pemuda BN di Stadium Titiwangsa petang tadi
.
*************************************
Hati kita ini baik, mudah berbolak balik. Mudah terbuai emosi, mengenang perkara2 yang lepas. Kadang2 masa orang itu ada, macam2 kita mengata, ada saja yang tak berkenan di hati kita. Bila orang dah tiada, mulalah kita sedar baiknya dia!
Hari ini sedap je mulut kita mengata PM tak pandai mengurus ekonomi, indeks bursa paling buruk, ekonomi jatuh merudum, inflasi makin meningkat, ringgit makin tak bernilai dan macam2 lagi lah yang tak elok tentang PM kita.
Mulalah kita bermain emosi, yang sayang DSN akan mula melambung betapa hebatnya Malaysia masa DSN menjadi PM.
Yang sayang Tun M pula akan mula bercerita betapa Tun M lah, yang menjadikan Malaysia membangun dengan begitu dahsyat sekali pada hari ini dan yang mengagungkan TSMY pula pasti ada juga skrip sampah untuk di tulis agar TSMY boleh kembali menjadi PM.
Tak cukup dengan itu pakar2 ekonomi lepasan universiti emosi ini akan membandingkan pula Malaysia hari ini dengam Indonesia, Vietnam atau Kemboja yang pesat meningkat sedang kita makin kebelakang pada kiraan unjuran formula papan dam ini.
Itulah Warga Malaysia!
Ayuh semua, kita perlu berubah, jangan mudah dibeli emosi masa. Kita perlu kekuatan, kesepaduan dan kestabilan yang jitu sesama rakyat, barulah kita boleh membangun kembali sebagai Harimau Asia.
Ini bukan kerja PM seorang!!! Ini peranan kita semua. Ia perlu bermula dengan dengan kita pakat2 reset pemikiran ke arah atmosfera yang realistik.
Dalam tempoh yang singkat ini, banyak juga perkara2 baik yang PM lakukan, rakyat agak selesa, , segala macam skim bantuan, subsidi, geran dan bantuan tunai yang PM usaha dan berikan untuk mengerak ekonomi negara, dan mengawal kenaikan harga keperluan asas!
Selemah manapun orang kata PM kita ini, dia tidak lemah dalam membantu rakyat yang memerlukan. Biasanya orang yang lemah dia akan menggunakan waktu yang ada untuk memperkayakan diri sendiri, kaum keluarga, kroni atau penyokong tegarnya sahaja dari sibuk memikir untuk membantu rakyat!
Rakyat boleh tulis senarai panjang kekayaan keluarga atau kroni Tun M, DSN dan TSMY namun rakyat tidak ada satupun nama yang boleh kita kaitkan dengan melombong kekayaan zaman DSIS menjadi PM.
Kesimpulannya yang mengata macam2 tentang PM itu mungkin kerana biasa dapat projek dengan ‘tokeh’ dulu2, bila PM tak layan dan tiada istilah kronisme dalam pemberian projek maka dendangan PM gagal mereka mula mainkan.
Harapan mereka tokeh2 lama akan dikembalikan ke puncak kuasa agar koridor kekayaan mereka boleh bagi2kan kembali. Itu saja!
Cukuplah! Rakyat dah muak dengan amalan menjaras hasil negara ini, rakyat mahu pemimpin macam PM hari ini, tidak banyak bercakap, kurang berkonfrantasi, berpolitik melangkaui sempadan perbezaan, mengwujudkan perdamaian dan sentiasa mengutamakan kepentingan rakyat dari merompak tabung negara seperti PM dulu2.
Bubarlah! seperti yang dilaungkan di Stadium Titiwangsa oleh lebih 10 ribu pemuda BN petang tadi. Nescaya PM Ismail Sabri akan lebih kuat selepas PRU15. Jangan mimpi selepas bubar PM2 lama akan boleh kembali.
Harimau Hitam
Subang Airport
17 September 19.38pm

4.5

2

votes
Article Rating
Kongsikan artikel ini


TUN MAHATHIR MESTI BENARKAN DIRINYA JADI CALON PM SEKALI LAGI

Tun Mahathir Mohamad semalam mendakwa, ramai orang masih mahukannya kembali sebagai Perdana Menteri dan menerajui negara.
Bagaimanapun, tambahnya, beliau belum membuat sebarang keputusan lagi mengenainya.
“Saya tak bersedia tapi banyak orang suruh, jadi waktu ini saya tak buat keputusan apa-apa.
“Saya tak tolak, saya tak terima,” katanya.
Tidak kira berapa sedikit sekali pun yang mahu beliau kembali sebagai Perdana Menteri sebagaimana dakwaannya itu, Tun Mahathir tidak harus menolaknya kali ini.
Beliau mesti menerima dan bersedia untuk jadi Perdana Menteri sekali lagi, biar pun ini merupakan kali yang ketiga dan sesetengah orang mungkin mempersenda – takde orang lain lagi ke, asyik-asyik dia saja nak jadi Perdana Menteri!
Tun Mahathir mesti gigih mempersetankan semua persendaan itu kerana walaupun dulu ada orang beri nasihat, kita mesti berhenti makan sebelum kenyang, tetapi selagi masih ada rasa lapar, teruskanlah melahap makanan selagi nafsu makan masih ada.
Kalau makanan adalah rezeki, jawatan Perdana Menteri lebih lagi merupakan rezeki, bahkan ramai orang boleh menumpang makan daripadanya.
Maka, boleh jatuh berdosa kalau menolak permintaan untuk jadi Perdana Menteri sekali lagi.
Lagi pula, persaingan untuk menjadi Perdana Menteri dalam PRU15 akan datang ini adalah paling meriah dan lebih meriah daripada PRU-PRU sebelum ini.
Dalam hal ini, takkan Tun Mahathir mahu jadi penonton dan bertepuk di luar gelanggang saja?
Tambah-tambah lagi, baik Perdana Menteri sedia ada, Ismail Sabri Yaakob atau calon-calon pencabarnya iaitu Anwar Ibrahim dan Mahiaddin Md Yasin, semuanya dianggap tidak layak dan bukan pemimpin yang baik di mata Tun Mahathir sendiri.
Lalu, Tun Mahathir mestilah sedia mencalonkan diri sekali lagi, lantaran hanya Tun Mahathir sajalah Perdana Menteri yang paling sesuai dan memenuhi semua citarasa yang dikehendaki oleh Tun Mahathir sendiri.
Tetapi, sebelum itu, Tun Mahathir kenalah pastikan mampu menang terlebih dahulu di kerusi Parlimen Langkawi yang dimenanginya pada PRU14 lalu atas tiket PH dan menggunakan simbol PKR.
Kalau tak menang di Langkawi dan GTA pun tak mampu menang walau satu kerusi Parlimen yang lain, itu nanti sudah jadi kekalahan yang berganda namanya.
Kekalahan berganda, walaupun pahit untuk diterima, ia barangkali baik untuk Tun Mahathir lalui dalam menutup sejarah perjalanan politiknya yang panjang yang tak reti-reti mahu jadi orang pencen.
Sebab itu, Tun Mahathir mesti setuju mencalonkan dirinya sekali lagi sebagai Perdana Menteri supaya sejarah sendiri akan memencenkannya dengan titik yang dinamakan kekalahan.
– ShahbudinHusin 17/09/2022.

3.9

9

votes
Article Rating
Kongsikan artikel ini


INGATAN UNTUK ZAHID HAMIDI – JIKA BANJIR BESAR, MAHKAMAH PUN MUNGKIN TUTUP JUGA

Nampaknya Presiden UMNO, Ahmad Zahid Hamidi begitu tidak sabar dan sangat terdesak mahu PRU15 diadakan pada tahun ini juga.
Di sebalik Perdana Menteri, Ismail Sabri Yaakob sekadar mengatakan PRU15 bakal diadakan tidak lama lagi, beliau sebaliknya terus mendesak dan mendesak agar tarikhnya segera dipercepatkan.
Walhal, maksud tidak lama lagi seperti disebutkan Perdana Menteri itu tidak semestinya bererti Parlimen akan dibubarkan minggu depan atau bulan depan.
Tidak lama lagi boleh juga bermaksud dua bulan lagi, tiga bulan lagi atau mungkin enam bulan lagi.
Apa hal Zahid Hamidi nak cepat-cepat sangat Parlimen dibubarkan, tidakkah pemilihan UMNO sudah ditetapkan hanya akan diadakan selepas enam bulan PRU15 dilangsungkan?
Sehingga, seperti seorang yang lupa kepada tanggungjawab sesama manusia, beliau bertegas, waima jika PRU15 diadakan di musim banjir sekali pun, jentera BN tetap bersedia mengharunginya.
Apa ni Zahid Hamidi, inikah watak dan perangai pemimpin yang faham erti tanggungjawab?
Ketika banjir, lebih-lebih lagi jika keadaannya teruk dan disertai hujan lebat yang berpanjangan, apakah ketika itu juga jentera BN mahu sibuk berkempen dan mencari undi?
Kegilaan apakah ini?
Tak fikir nyawa manusia ke?
Apakah di mata Zahid Hamidi dan jentera BN, mencari undi lebih penting daripada menyelamatkan nyawa serta harta benda manusia?
Sedarlah sikit wahai Zahid Hamidi, jika musim banjir mula melanda, rasanya tidak mungkin Ismail Sabri sedia untuk membubarkan Parlimen kerana beliau tentunya mahu tumpuan ketika itu difokusman kepada usaha-usaha penyelamatan.
Ketika banjir, lupakankan dulu bab politik dan pilihanraya kerana nyawa manusia lebih penting daripada segala-galanya untuk diselamatkan.
Kalau banjir terlalu dalam, merbahaya dan mengancam nyawa, bukan saja PRU tidak wajar diadakan, bahkan perbicaraan mahkamah pun harus dilapangkan.
Jadi, di mana munasabahnya Zahid Hamidi bertegas mahu PRU15 diadakan ketika musim banjir sekali pun?
Membubarkan Parlimen dan mengadakan PRU15 ketika banjir sebaliknya hanya akan mendedahkan Perdana Menteri sebagai “poster boy” BN kepada kecaman yang lebih meluas daripada rakyat.
Akan wujud pandangan bahawa beliau tidak prihatin kepada nasib dan masalah yang sedang menimpa rakyat di kala banjir sedang melanda.
Jika hujung tahun ini tiada banjir besar, tiada masalah kiranya Perdana Menteri mahu memilih untuk membubarkan Parlimen, tetapi beliau harus mendapatkan nasihat daripada pihak-pihak berkaitan terlebih dahulu.
Tetapi, jika hujan lebat dan banjir besar diramalkan berlaku, eloklah ditangguhkan dahulu sehingga ke tahun depan.
Untuk apa Perdana Menteri perlu tergesa-gesa atau terlalu menurut kehendak Zahid Hamidi yang mahu PRU15 disegerakan, beliau bukan “poster boy” BN dan bukan calon Perdana Menteri pun?
Laluan Zahid Hamidi lebih terbuka untuk ke penjara berbanding ke Putrajaya.
Tambahan lagi, kalau Zahid Hamidi boleh menangguh-nangguhkan pemilihan UMNO, apa salahnya pula jika tarikh PRU15 dilewat-lewatkan?
Alasan banjir dan hujan lebat adalah faktor paling munasabah untuk Ismail Sabri tidak mengadakan PRU pada ketika ini berbanding tiada alasan konkrit ketika Zahid Hamidi tetap berusaha menangguhkan pemilihan UMNO, melainkan bimbang kehilangan jawatan Presiden UMNO yang disandangnya sekarang.
– Shahbudinahusin 18/09/2022.

4.3

6

votes
Article Rating
Kongsikan artikel ini


RAFIZI AKAN MULAKAN REFERENDUM RAKYAT TOLAK PRU15 KETIKA BANJIR

Kenyataan Presiden UMNO, Dato’ Seri Zahid Hamidi yang memperlekehkan risiko dan kesengsaraan rakyat sekiranya PRU15 dipanggil di musim tengkujuh menunjukkan terpisahnya beliau dan UMNO dari realiti kehidupan rakyat.
Semasa berucap semalam, beliau dipetik berkata “sanggup meredah banjir” sekiranya PRU15 dijalankan semasa musim tengkujuh seperti yang didesak UMNO.
UMNO seolah-olah lupa kesengsaraan yang dialami rakyat sejak sedekad yang lalu akibat bencana banjir. Dua kejadian banjir besar di Sri Muda (tahun 2021) dan Baling (tahun ini) tidak pun terkesan kepada pimpinan UMNO, apatah lagi untuk menginsafkan mereka bahawa kebajikan rakyat perlu diutamakan.
Kenyataan Zahid itu cukup berbeza dengan nada pimpinan Pakatan Harapan dalam temu rapat PH yang berakhir Khamis lalu (15 September 2022).
Salah satu kandungan utama ketetapan yang dicapai dalam temu rapat tersebut ialah agar negeri-negeri yang ditadbir Pakatan Harapan mengusahakan langkah-langkah bersepadu menangani bencana banjir yang dijangka tiba, termasuklah mengisytiharkan “Kecemasan Bencana Iklim” (climate emergency) untuk mengurangkan musibah kepada rakyat.
Sementara tumpuan kerajaan-kerajaan negeri adalah untuk membantu rakyat, UMNO dan pimpinannya menolak ke tepi risiko banjir dalam kegilaan mereka mendesak PRU15 diadakan segera demi mencari kuasa.
Keangkuhan sebegini tidak wajar dibiarkan berterusan tanpa ada tindak balas dari rakyat.
Oleh yang demikian, saya sendiri akan mengusahakan satu pungutan suara rakyat (“public referendum”) untuk menunjukkan kepada Zahid dan UMNO bahawa rakyat mencemuh parti-parti politik yang galak berebut kuasa hingga mengabaikan persediaan menghadapi banjir.
Dalam tempoh seminggu dari sekarang, saya akan melancarkan pungutan suara secara digital dan kempen siap siaga banjir supaya rakyat boleh menyatakan desakan mereka agar kerajaan Persekutuan dan negeri-negeri memberi sepenuh tumpuan untuk menghadapi banjir.
Tragedi yang berlaku kebelakangan ini yang melibatkan kemusnahan harta benda dan kehilangan nyawa sepatutnya menjadi iktibar kepada semua parti politik untuk tidak ambil mudah isu perubahan iklim dan bencana alam sekitar yang menimpa rakyat.
Jika ahli politik seperti Zahid Hamidi masih tidak mengambil iktibar, wajarlah UMNO dan pimpinannya disekolahkan untuk mula belajar mengutamakan kebajikan rakyat.
RAFIZI RAMLI
Timbalan Presiden Keadilan
18 September 2022.

4.4

10

votes
Article Rating
Kongsikan artikel ini